Савол-жавоблар | Самарқанд вилояти ҳокимлиги\nУшбу саҳифада баъзи саволлар ва уларга берилган жавоблар эълон қилинади\nСавол: Яқинда хизмат сафари билан хорижга бормоқчиман. Ўзим билан қанча миқдорда нақд хорижий валютани олиб чиқишим мумкин?\nЖавоб: Ўзбекистон Республикаси Президентининг 2017 йил 6 декабрдаги “Жисмоний шахслар томонидан нақд хорижий валютани олиб кириш ва олиб чиқиб кетиш тартибини янада соддалаштириш чора-тадбирлари тўғрисида”ги Фармони ва бошқа тегишли норматив-ҳуқуқий ҳужжатларга мувофиқ, Ўзбекистон Республикасига жисмоний шахслар томонидан нақд хорижий валютани олиб кириш ва олиб чиқиш тартибига ўзгартиришлар киритилди.\nУнга кўра, 2018 йил 1 январдан бошлабЎзбекистон Республикасига олиб кириладиган ва Ўзбекистон Республикасидан олиб чиқиладиган эквиваленти 2 минг доллардан ошган миқдордаги нақд хорижий валюта ёзма декларациялаш ва божхона органи ходимига тақдим этиш йўли билан божхона назоратидан ўтказилади. Бунда йўловчи божхона декларациясида олиб кирилаётган ва олиб чиқилаётган нақд хорижий валютанинг жами суммаси кўрсатилади. Эквиваленти 2 минг долларга тенг ёки ундан ошмайдиган миқдордаги нақд хорижий валюта жисмоний шахснинг хоҳишига кўра ёзма декларацияланиши мумкин.\nЎзбекистон Республикасига нақд хорижий валюта олиб кириш божхона назорати қоидаларига риоя қилган ҳолда чекланмаган миқдорда рухсат этилади. Ўзбекистон Республикасидан нақд хорижий валютани эркин олиб чиқиш божхона назорати қоидаларига риоя қилган ҳолда эквиваленти 5 минг долларга тенг ёки ундан ошмайдиган миқдорда рухсат этилади.\nРезидентлар томонидан белгиланган суммадан ортиқча маблағни олиб чиқишЎзбекистон Республикаси Марказий банкининг рухсатномаси асосида амалга оширилади. Унда ушбу рухсатномада эркин олиб чиқиш учун белгиланган миқдордан ортиқча олиб чиқилаётган нақд хорижий валюта миқдори кўрсатилган бўлиши лозим. Норезидентлар томонидан Ўзбекистон Республикасига киришда тўлдирилган йўловчи божхона декларацияси асосида амалга оширилади, бунда ушбу декларациядаги нақд хорижий валюта суммаси олиб чиқиладиган нақд хорижий валюта суммасидан кам бўлмаган миқдорда кўрсатилган бўлиши лозим.\nШунингдек, норезидентлар республикада белгиланган тартибда ташкил қилинган мусобақалар, танлов ва олимпиадаларнинг совриндорлари ёки қатнашчилари томонидан эркин олиб чиқиш учун белгиланган миқдордан ортиқча нақд хорижий валюта олиб чиқилаётганда нақд хорижий валюта олинганлигининг қонунийлигини тасдиқловчи ҳужжат асос ҳисобланади.\nЎзбекистон Республикаси Марказий банкининг рухсатномасини ва Ўзбекистон Республикасига киришда норезидентлар томонидан тўлдирилган йўловчи божхона декларациясини, яъни эквиваленти 5 минг доллардан ошган миқдордаги нақд хорижий валютани олиб чиқиш учун асос бўлган ҳужжатни бошқа шахсга беришга йўл қўйилмайди.\nҚисман фойдаланилган Ўзбекистон Республикаси Марказий банкининг рухсатномаси ва Ўзбекистон Республикасига киришда норезидентлар томонидан тўлдирилган йўловчи божхона декларацияси келгусида эквиваленти 5 минг доллардан ошган миқдордаги нақд хорижий валютани олиб чиқиш учун асос сифатида қўлланилмайди.\nЖисмоний шaxc Ўзбекистон Республикасининг божхона чегарасини кесиб ўтаётганда эга бўлган нақд хорижий валютанинг ишончли ва тўғри декларацияланиши учун жавобгардир.\nЖавобни Самарқанд вилоят божхона бошқармаси матбуот хизмати тайёрлади.\nСавол: Болали оилаларга ва бола парвариши бўйича нафақа ва моддий ёрдам даромади қанча миқдорда бўлган оилаларга тайинланади?\nЖавоб: Болали оилаларга нафақа, бола парвариши бўйича нафақа ва моддий ёрдам ҳар бир оила аъзосига ўртача ойлик жами даромади жами даромад аниқланаётган давр учун белгиланган энг кам ойлик иш ҳақининг 1,5 бараваридан ортиқ бўлмаган оилаларга тайинланади.\nСавол: Фуқаролар йиғини томонидан эҳтиёжманд, деб топилган оилалар бир вақтнинг ўзида нафақа ва моддий ёрдам олиши мумкинми?\nЖавоб: Фуқаролар йиғини томонидан эҳтиёжманд деб топилган оила нафақа ёки моддий ёрдамнинг фақат бир турини олиш ҳуқуқига эга.\nСавол: Болали оилаларга нафақа, бола парвариши бўйича нафақа ва моддий ёрдам тўловлари миқдори ва муддатлари қандай?\nЖавоб: Болали оилаларга нафақа 6 ой муддатга тайинланади. Бунда бир нафар фарзанди бўлган оилага энг кам ойлик иш ҳақининг 50 фоизи, икки нафар фарзанди бўлган оилага энг кам ойлик иш ҳақининг 80 фоизи, уч ва ундан ортиқ фарзанди бўлган оилага эса энг кам ойлик иш ҳақининг 100 фоизи миқдорида маблағ тўланади.\nБола парвариши бўйича нафақа 12 ой муддатга тайинланади ҳамда энг кам ойлик иш ҳақининг икки баравари миқдорида тўланади (бола 2 ёшга тўлгунга қадар давом этиши мумкин).\nМоддий ёрдам 6 ой муддатга энг кам ойлик иш ҳақининг 1,5 баравари миқдорида тўланади.\nСавол: Агар оиланинг жами даромади миқдори ҳақидаги маълумотлар бўлмаса, уларнинг ўртача ойлик даромади қандай аниқланади?\nЖавоб: Агар оиланинг меҳнатга лаёқатли ҳар бир аъзосининг ўртача ойлик даромадлари тўғрисида тақдим этилган маълумотларда даромад суммаси кўрсатилмаган бўлса ёки энг кам ойлик иш ҳақининг 2,5 бараваридан кам сумма кўрсатилган бўлса, у ҳолда оиланинг ўртача ойлик жами даромадини ҳисоблаш учун даромадни нормативдан паст кўрсатган ёки даромади мавжудлиги тўғрисидаги маълумотларни тақдим этмаган оила аъзоларининг ҳар бирига нафақа ёки моддий ёрдамга мурожаат қилинган ойда белгиланган энг кам ойлик иш ҳақининг 2,5 бараварига тенг бўлган норматив даромад миқдори қабул қилинади.\nСавол: Маблағим ва танлаган жойим бор, аммо тадбиркорлик бўйича билимларим ҳали етарли эмас, деб ҳисоблайман. Бу борада қайси йўналишни танлаш, асбоб-ускуна олиш, талаб қилинаётган маҳсулотлар ва бизнес ҳақида кимдан маслаҳат олишни билмай турибман...\nЖавоб: Ҳар бир туман ва шаҳарларда тадбиркорлик субъектларини рўйхатдан ўтказиш, рухсат бериш ва лицензиялаш, давлат хизматларини кўрсатаётган органлар ва бошқа ташкилотлар билан яқин ҳамкорлик ўрнатиш ҳамда мурожаат этувчиларга информацион ёрдам кўрсатувчи "Ягона дарча" марказлари фаолият олиб бормоқда.\nҚолаверса, тадбиркорликни ривожлантириш учун қулай шароит яратиш ва ишбилармонлик муҳитини такомиллаштиришга кўмаклашиш мақсадида Савдо-саноат палатаси вилоят ҳудудий бошқармаси ва туман (шаҳар)ларда Ахборот-маслаҳат марказлари фаолият юритмоқда.\nБу ерда Сиз товар ишлаб чиқариш турлари, хизматлар кўрсатиш, ускуналар олиб келиш, хориждан ҳамкорлар топиш, тижорат, молия маслаҳатлари олиш ҳамда корхона ташкил этиш шакллари борасида барча маълумотга эга бўлиб, бизнес-маслаҳатлар олишингиз мумкин.\nСавол: Самарқанд вилояти ҳокимининг қарори асосида автобусларда йўл кира ҳақини тўлашда пластик карточкалар орқали сотиб олинадиган жетонлар муомалада бўлади, деб эшитган эдим. Биз, йўловчилар ана шу жетонларни қаердан сотиб олиб, фойдалансак бўлади?\nЖавоб: 2016 йил 20 апрелда вилоят ҳокимининг "Самарқанд шаҳрида йўловчи ташувчи жамоат транспорти – автобуслардан фойдаланиш тартибини такомиллаштириш тўғрисида"ги қарори қабул қилинди.\nҚарорда 2016 йил 1 майдан эътиборан Самарқанд шаҳрида автобусларда пластик карточкалар орқали сотиб олинадиган жетонлар ҳам тўлов воситаси сифатида қайд этилиши лозимлиги кўрсатилган.\nШунингдек, 13 та жетонларни сотиб олиш шохобчалари қуриш ва уларни терминаллар билан таъминлаш кўрсатилган. 20 май ҳолатида “Ҳазора”, “Темир йўл”, “Сиёб” ва “Шохи Зинда” автобошбекатларидаги шохобчаларда ишга тушган. Бундан ташқари, яна тўққизта бекатларда терминаллар билан таъминланган, жетон тарқатиш шохобчалари тез орада ишга туширилади.\nCавол: Агарда мол-мулк солиғини ўз вақтида тўламасам қонунда қандай жавобгарлик чоралари белгиланган?\nЖавоб: Мол-мулк солиғи ўз вақтида тўланмаса, тўлов муддати ўтказиб юборилган ҳар бир кун учун 0,033 фоиз миқдорида пеня ундирилади. Бироқ, пеня ундирилиши солиқ тўловчини солиқ тўлаш мажбуриятидан озод этмайди. Шунингдек, муддатида тўланмаган солиқлар, солиқ органларининг даъво аризалари асосида суд тартибида мажбурий тарзда ундирилади. (Ўзбекистон Республикаси Солиқ кодексининг 62 ва 120-моддалари)\nСавол: Мен тадбиркорлик билан шуғулланмоқчиман, қандай имтиёзлар бор?\nЖавоб: Ўзбекистон Республикаси Президентининг 2012 йил 10 майдаги “Ўзбекистон Республикасида 2012-2016 йилларда хизмат кўрсатиш соҳасини ривожлантириш дастури тўғрисида”ги ПҚ-1754-сонли қарорига асосан\n2012 йилнинг 2-чорагидан бошлаб, қишлоқ жойлардаги маҳаллалар ҳудудида маиший хизмат кўрсатиш билан шуғулланувчи якка тартибдаги тадбиркорлар (сартарошлик, тикувчилик, пойафзал маиший техника таъмирлаш бўйича усталар ва бошқалар) қатъий белгиланган солиқ тўлашдан 3 йил муддатга; қишлоқ жойларда якка тартибда уй-жой қурилиши асосида барпо этилаётган массивларда ташкил қилинаётган корхоналар хизматларини кўрсатадиган якка тартибдаги тадбиркорлар қатъий белгиланган солиқ тўловини тўлашдан 5 йил муддатга озод этилган. Ўзбекистон Республикаси Президентининг 2005 йил 28 мартдаги “Халқ бадиий ҳунармандчиликлари ва амалий санъатини янада ривожлантириш чора-тадбирлари тўғрисида”ги ПФ-3588-сонли Фармони билан ҳунармандчиликнинг асосий 25 та фаолият турлари рўйхати тасдиқланган. Мазкур фаолият тури билан шуғулланувчи ҳунарманд якка тартибдаги тадбиркорлар қатъий белгиланган солиқ тўлашдан озод этилган бўлиб, ушбу солиқ имтиёзининг амал қилиш муддати Ўзбекистон Республикаси Президентининг 2011 йил 30 декабрдаги\nПФ-4399-сонли фармонига асосан 2014 йилнинг 1 январгача узайтирилган.\nШунингдек, Ўзбекистон Республикаси Президентининг 2015 йил 15 майдаги ПФ-4725-сон “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида” фармони билан:\n-2015 йилнинг 1 июлидан микрофирмалар, кичик корхоналар ва фермер хўжаликлари фаолиятига оид барча текширувлар режали тартибда назорат органлари томонидан тўрт йилда бир мартадан, бошқа хўжалик субъектларида эса фақат Ўзбекистон Республикаси Назорат қилувчи органлар фаолиятини мувофиқлаштирувчи республика кенгаши қарорига асосан уч йилда бир мартадан кўп бўлмаган тартибда амалга оширилиши;\n-молия-хўжалик фаолияти билан боғлиқ бўлмаган режали текширувлар ўтказиш муддати 10 календарь кунидан ошмаслиги;\n-тадбиркорлик субъектларининг молия-хўжалик фаолиятини режали текширишлар фақат сўнгги текширувдан кейинги даврни қамраб олиши;\n-қўзғатилган жиноий ишлар муносабати билан хўжалик юритувчи субъектлар фаолияти ҳуқуқни муҳофаза қилувчи органлар томонидан хўжалик юритувчи субъект жалб этган адвокатлар иштирокида (хўжалик юритувчи субъект томонидан ушбу ҳуқуқнинг рад этилиш ҳолатлари бундан мустасно) амалга оширилиши;\n-Ўзбекистон Республикаси Жиноят кодексининг 184-моддасида назарда тутилган жиноятни (солиқлар ёки бошқа мажбурий тўловларни тўлашдан бўйин товлаш) биринчи марта содир этган, жиноят аниқлангандан кейин 30 кун ичида давлатга етказилган зарарни тўлиқ қоплаган, пеня ва бошқа турдаги молиявий санкцияларни тўлаган шахсга нисбатан жиноий иш қўзғатилмаслиги ва у жавобгарликдан озод қилиниши.\n- Солиқ кодексининг 390-моддасига асосан Гастроль-концерт фаолияти билан шуғулланиш ҳуқуқи учун давлат божи тўловчи жисмоний шахслар мазкур фаолият тури бўйича қатъий белгиланган солиқ тўлашдан озод этилиши;\n- Солиқ кодексининг 311-моддасига асосан ёшга доир пенсия олиш ҳуқуқига эга бўлган, шунингдек I ва II гуруҳ ногиронлари бўлган якка тартибдаги тадбиркорлар ҳамда юридик шахс ташкил этган ва ташкил этмаган ҳолда тузилган деҳқон хўжаликларининг аъзолари учун суғурта бадалининг миқдори унинг белгиланган миқдорининг камида 50 фоизини ташкил этиши белгиланган.\nCавол: Сайловларда овоз беришда неча ёшдан иштирок этиш мумкин?\nЖавоб: Ўзбекистон республикаси Конституциясининг 117-моддасига асосан сайлов куни 18 ёшга тўлган Ўзбекистон Республикасининг фуқаролари сайлаш ҳуқуқига эга.\nCавол: Ким депутатликка номзод бўлиши мумкин?\nЖавоб: Қонунчилик палатасига сайланиш ҳуқуқига сайлов куни йигирма беш ёшга тўлган ҳамда камида беш йил Ўзбекистон Республикаси ҳудудида муқим яшаётган фуқаролар эгадир. Сайлов куни йигирма бир ёшга тўлган ҳамда камида беш йил Ўзбекистон Республикаси ҳудудида муқим яшаётган фуқаролар халқ депутатлари вилоят, туман ва шаҳар Кенгашларига сайланиши ҳуқуқига эга.\nCавол: Сайловчилар рўйхатига киритиш учун нима асос бўлиб хизмат қилади?\nЖавоб: Ўзбекистон Республикаси Конституциясининг 117-моддасига мувофиқ Ўзбекистон Республикасининг фуқаролари давлат ҳокимияти вакиллик органларига сайлаш ва сайланиш ҳуқуқига эгадирлар. “Фуқаролар сайлов ҳуқуқларининг кафолатлари тўғрисида”ги Қонуннинг 8-моддасига ва “Ўзбекистон Республикаси Олий Мажлисига сайлов тўғрисида”ги Қонуннинг 32-моддасига асосан сайлов кунига қадар ёки сайлов кунида 18 ёшга тўладиган, тегишли сайлов участкаси ҳудудида доимий ёки вақтинча истиқомат қилиб турган Ўзбекистон Республикасининг фуқаролари сайловчилар рўйхатига киритилиши мумкин.\nСавол: Ўзбекистон республикаси Меҳнат ва аҳолини ижтимоий муҳофаза қилиш, аҳолини иш билан таъминлаш соҳасидаги ваколатлари нималардан иборат?\nЖавоб: Аҳолини иш билан таъминлаш соҳасидаги давлат сиёсатини рўйобга чиқариш ҳамда фуқароларга тегишли кафолатларни таъминлаш Ўзбекистон Республикаси Меҳнат ва аҳолини ижтимоий муҳофаза қилиш вазирлиги ва унинг маҳаллий органлари томонидан амалга оширилади. Ўзбекистон Республикаси Меҳнат ва аҳолини ижтимоий муҳофаза қилиш вазирлиги:\n-меҳнат бозорини таҳлил этади ва истиқболини белгилайди ҳамда аҳолини иш билан таъминлаш даражасини ошириш чора-тадбирларини ишлаб чиқади.\n-аҳолини иш билан таъминлаш масалалари юзасидан маҳаллий давлат ҳокимияти органлари ва маҳаллий меҳнат органларига услубий ва амалий ёрдам кўрсатади;\n-иш билан таъминлашга кўмаклашувчи давлат жамғармаси маблағларидан ишсиз шахсларни ижтимоий қўллаб-қувватлаш, янги иш жойларини яратиш, иш билан банд бўлмаган аҳолини касбга тайёрлаш ва қайта тайёрлаш, малакасини ошириш учун фойдаланишнинг йўналишларини белгилайди;\n-аҳолини иш билан таъминлаш тўғрисидаги қонун ҳужжатларига риоя этилиши устидан назоратни таъминлайди;\n-қонун ҳужжатларига мувофиқ бошқа ваколатларни амалга оширади.\nСавол: Самарқанд вилояти ҳокимлигида “фуқароларнинг мурожаат”лари қай тарзда кўриб чиқилади?\n1. Вилоят ҳокимлиги аппаратида фуқароларнинг оғзаки ёки ёзма шаклдаги ариза, таклиф ва шикоятлар билан ишлаш ҳамда фуқароларни қабул қилиш Ўзбекистон Республикасининг “Жисмоний ва юридик шахсларнинг мурожаатлари тўғрисида”ги Қонуни ҳамда вилоят ҳокимининг қарори билан тасдиқланган “Самарқанд вилояти ҳокимлигида фуқароларнинг мурожаатларини кўриб чиқиш ва уларни қабул қилиш тартиби” асосида амалга оширилади.\n2. Фуқароларнинг мурожаатлари билан ишлаш учун масъуллар вилоят ҳокими ўринбосарлари, умумий бўлим, гуруҳ раҳбарлари ва котибият мудирлари зиммасига юкланади.\n3. Вилоят ҳокимлигида фуқаролар вилоят ҳокими, ҳоким ўринбосарлари, ҳокимлик аппаратининг котибият, бўлим ва гуруҳ раҳбарлари томонидан фуқароларни қабул қилиш хонасида қабул қилинади. Фуқароларни қабул қилиш вилоят ҳокими қарори билан тасдиқланган жадвал асосида амалга оширилади. Қабул жадвали фуқаролар эътиборига етказилади.\n5. Ҳар бир фуқаронинг қабулидан сўнг қабул варақалари расмийлаштирилади. Унда қабул қилинган фуқаронинг фамилияси, исми, отасининг исми, истиқомат қиладиган жойи, мурожаатнинг қисқача мазмуни ёзиб қўйилади. Қабул варақаси умумий бўлимда рўйхатдан ўтказилади. Қабулда кўтарилган муаммо ҳал этиш учун тегишли ижрочиларга юборилади ва унинг назорати ҳокимлик аппаратининг тегишли бўлинмаси ва умумий бўлим раҳбарлари томонидан шахсан назорат қилинади.\n6.Фуқароларни қабул қилишни ташкил этиш учун масъулият вилоят ҳокимлиги аппарати ишлар бошқармаси етакчи мутахассиси А.Каримов зиммасига юклатилади.\n7. Умумий бўлим мудири вилоят ҳокимлигига келган фуқароларнинг мурожаатларини қабул қилиб олади, мазмунига қараб вилоят ҳокими топшириғи лойиҳасини тайёрлайди ва шахсан вилоят ҳокими кўриб чиқиши учун тақдим этади. Вилоят ҳокими томонидан мурожаатни ўрганиш бўйича берилган топшириқ вилоят ҳокимлиги аппарати ишлар бошқармасида рўйхатдан ўтказилади ва тегишли ижрочиларга етказилади. Ушбу жараён вилоят ҳокимлиги аппарати ишлар бошқармаси етакчи мутахассиси А.Каримов томонидан шахсан назорат қилинади. Вилоят ҳокими ўринбосарлари ёки ҳокимлик аппаратининг бўлинмалари раҳбарлари номига келган мурожаатлар ҳам вилоят ҳокимлиги аппарати ишлар бошқармаси етакчи мутахассиси А.Каримов томонидан худди шу тартибда расмийлаштирилади ва назоратга олинади.\n8. Фуқароларнинг мурожаатларини ўрганиб чиқиш учун вилоят ҳокими ёки ушбу мурожаат кўриб чиқиш учун юборилган ҳоким ўринбосари томонидан тегишли мутахассислардан иборат ишчи гуруҳ тузилиши мумкин. Фуқароларнинг таклифлари тушган кундан эътиборан бир ойгача бўлган муддатда кўриб чиқилади (қўшимча ўрганиш талаб этиладиган таклифлар бундан мустасно) ва бу ҳақда таклиф киритган шахсга ўн кун муддат ичида маълум қилинади.\n10. Вилоят ҳокимлиги аппарати ишлар бошқармаси етакчи мутахассиси А.Каримов ҳар куннинг охирида фуқароларнинг мурожаатларини рўйхатдан ўтказиш ва улар билан олиб борилган ишларни таҳлил қилади, қонун бузилиш ҳолатларига йўл қўймаслик чораларини кўради. Ой якунлари бўйича вилоят ҳокимлигига фуқаролардан келган мурожаатларни умумлаштиради ва уларни мазмуни бўйича таҳлил қилади. Таҳлилий маълумотларни вилоят ҳокимлик соати ва аппарат йиғилишлари муҳокамасига киритади.\nСавол: Самарқанд вилоятида Рақамли телевидения каналлари сони кўпаядими?\nЖавоб: 2008-2015 йилларда рақамли телерадио эшиттиришларга ўтиш чора-тадбирлар режасига асосан 2010 йил 14 сентябрда Самарқанд вилоятида рақамли телевидение тажрибавий асосда ишга туширилди.\nЎзбекистон Республикаси Президентининг 2012 йил 17 апрелдаги “Ўзбекистон Республикасида рақамли телевидениега техник ва технологик ўтиш бўйича Давлат дастури тўғрисида”ги ПҚ-1741-сон қарорига мувофиқ, рақамли радиотелеузатгичларга 2016-2017 йилларда алмаштирилиши режалаштирилган, ушбу қарорга мувофиқ;\n-1-босқичда 2015-2016 йилларда вилоят марказлари ва аҳоли кўп ҳудудларда юқори қувватли рақамли телеузаткичлар ўрнатиш кўзда тутилган. Уларнинг ёрдамида аҳоли тўлиқ рақамли телевидение билан таъминланиб, телеканаллар сонини 40 тагача етказиш мўлжалланган. Бу телеканаллар орасида хорижий телеканаллар ҳам мавжуд бўлади:\n-2-босқичда 2016-2017 йилларда узоқ ва аҳоли кам ҳудудларда кам қувватли узаткичлар ўрнатилади. Иккинчи босқичнинг якунланиши натижасида аҳолини тўлиқ рақамли телевидение билан таъминланади:\nУшбу лойиҳалар амалга оширилгандан сўнг, асосий 12 та маҳаллий телеканаллардан ташқари, хорижий телеканалларни узатиш имкони мавжуд бўлади.\nСавол: Имтиёзли шартлар (фоиз ставкаси, муддати) асосида кредит ажратиш масаласи қандай тартибда амалга оширилади?\nЖавоб:Ўзбекистон Республикасининг “Банклар ва банк фаолияти тўғрисида”ги Қонунининг 28-моддасига асосан банк операциялари бўйича фоиз ставкалари ва воситачилик ҳақи миқдори банклар томонидан мустақил белгиланади.\nСавол: Тўлов терминаллар қаерларда ўрнатилган бўлиши лозим?\nЖавоб: Ўзбекистон Республикаси Президентининг 2010-йил 19-апрелдаги\nПҚ-1325-сонли қарорига асосан аҳоли билан пуллик ҳисоб-китобларни амалга оширувчи қуйидаги чакана савдо ва хизмат кўрсатиш объектларида тўлов терминали мажбурий ўрнатилиши лозим*:\n• турғун савдо шохобчалари, шу жумладан, дорихоналар (эгаллаб турган майдони ўлчамидан қатъи назар);\n• аҳоли билан пуллик ҳисоб-китобларни амалга оширувчи бошқа хўжалик\nСавол: Менинг фирмамда, мен ҳам директор ҳам таъсисчи ҳисобланаман. Мен яна бир фирмани ўз номимга очиб унда ҳам директор бўла оламанми?\nЖавоб: Амалдаги қонунчиликка кўра, жисмоний шахс бир вақтнинг ўзида бир неча фирмаларнинг таъсисчиси ва директори бўлиш ҳуқуқига эга.\nСавол: Касб-ҳунар коллежлари битирувчиларини ишга жойлаштириш учун шартнома тузилишини эшитганман. Бундай шартнома ким томонидан тўлдирилиши керак?\nЖавоб: Вазирлар Маҳкамасининг 2016 йил 15 январдаги 1-сонли йиғилиш баёни ижросини таъминлаш мақсадида бир ой муддатда касб-ҳунар коллежлари битирувчиларини корхона ва ташкилотларда ишлаб чиқариш амалиётини ўташи ва келгусида ишга жойлашиши бўйича тўрт томонлама (коллеж-битирувчи-корхона-туман (шаҳар) ҳокими) шартномалар тузиш ишларини якунлаш режалаштирилган.\nКоллежларда битирувчиларни ишга жойлаштириш бўйича штаб ташкил этилиб, коллеж ўқитувчи-педагогларининг ҳар бирига беш нафардан битирувчилар бириктирилди. Яъни, ўша вакил ўзига биркитилган битирувчиларнинг келгусида иш билан таъминланишини тасдиқловчи шартномани тайёрлаб, муассасанинг ўзида йиғиб боради. Коллеж битирувчисига корхона-ташкилотларга шартнома кўтариб боришига йўл қўйилмайди.\nОхирги ўзгариш: 05/01/2018 19:47. Кўрилганлиги: 8257\nМатериал манзили: https://samarkand.uz/questions-answers


Жамоат транспортида электрон чипта\nТуркистон вилоятида транспорт соҳаси йўл харитаси ишлаб чиқилиб, Қозоғистон Республикаси Сармоялар ва тараққиёт вазирлиги ҳамда “Зерде” ҲЖ ўртасида шартнома имзоланди. Эндиликда электрон чипта жорий этилади.\nҚалдирғоч лойиҳа Туркистон шаҳрининг 1-“А” йўналишидаги жамоат транспортида қўлланилади. Буни Туркистон вилоят минтақавий коммуникациялар хизматида ўтган брифингда Ахборотлаштириш, давлат хизматлари кўрсатиш ва архивлар бошқармаси раҳбари Бастар Есқараев маълум қилди.\n– Лойиҳа ижобий натижа берса, шаҳар ичида қатновчи 21та йўналишдаги автобуслар шу тарзда ишлайди. Режага мувофиқ, 270та автобусда электрон билет тизими татбиқ этилади. Шунингдек, Туркистон шаҳрида сармоядорлар ҳисобидан битта “ақлли бекат” ва бешта реклама устуни ўрнатиш кўзланган, – деди Бастар Ауелханули.\nШунингдек, жорий йилнинг июль ойидан бошлаб, вилоят маркази – Туркистон шаҳрида давлат-хусусий ҳамкорлиги доирасида жамоат жойларда тартибни таъминлашга йўналтирилган 20та видеоназорат камерасини ўрнатиш режалаштирилган. Кентов шаҳрида ҳам 10та видеокамера ва 2та “интеллектуал чорраҳа” ўрнатилади.\nБрифингда рақамлаштириш тизимини ривожлантириш борасида таълим соҳасида педагогик таркибни жамлаш жараёни автоматлаштирилгани маълум қилинди. Вилоят бўйича ишсизлик даражасини пасайтириш мақсадида “jumys.sitcen.kz” тизими татбиқ этилгани айтилди. Бошқарма раҳбарининг таъкидлашича, авваллари педагогика соҳасидаги лавозимга номзодлар ва педагогика олий ўқув юртларининг битирувчилари бўш ўринлар тўғрисида маълумот олиш учун мактаблар орасида саргардон бўлса, эндиликда электрон тизим орқали аризани онлайн-режимда топшириб, очиқ танловда қатнаша олади.\n–Бугунги кунда тизимда 2500га яқин фойдаланувчи бўлса, уларда 500та бўш иш ўрини жойлаштирилган. Ҳозир лойиҳа орқали 26та ариза берилган. Вилоятимизда 901та мактаб бўлиб, уларда 456639 бола ўқияпти. 1-синфга қабул қилиш жараёнининг автоматлаштирилган mektep.sitcen.kz портали ишга туширилди, – деди Б. Есқараев.\nМактабгача таълим муассасаларига навбатни қисқартириш ва йўлланма бериш жараёнини автоматлаштириш тизими 358та ташкилотда йўлга қўйилган.\nХуршид ҚЎЧҚОРОВ, 2018-07-26, 11:21 315\nИнтернет ҳамма жойда бўлиши керак 31


Муҳаммад Солиҳ: Ўзбеклар ҳақоратланиш даврини яшамоқда « O'zbekiston ERK Demokratik Partiyasi\nМуҳаммад Солиҳ: Ўзбеклар ҳақоратланиш даврини яшамоқда\n31 July 2014 - 8:51\nФейсбук ижтимоий тармоғида “Миллий ғурур” ҳақда дафъатан бошланган муҳокамада баъзи дўстларимиз “ғурур” ёки “миллий ғурур” тушунчаларини “номус” (қадр-қиммат туйғуси) ёки “миллий номус” тушунчалари билан адаштиришмоқда.\nЎз қадр-қимматини ҳис қиладиган номусли киши аждодлари қилган ишлар ва ғалабалар билан ва уларнинг қаҳрамонликлари билан мақтанмайди, балки у қаҳрамон аждодларга лойиқ савияда ўзи бир нарсалар қилишга интилади.\nЎз қадр-қимматини ҳис қиладиган номусли инсон ўзининг коинотда бир зарра эканлигини билади. Айни онда у ўзига бу дунёга нега келганлигини англаб етиш каби олий бир вазифа юкланганлигини ҳам билади. Зеро, унитилмас Блез Паскал таъбири билан айтганда, “инсон бу дунёга қанчалик юксакликдан улоқтирилганини англаш учун келгандир”.\nБу юксаклик – бизнинг илк отамиз Одам ва илк онамиз Момо Ҳoволар улоқтирилган жаннатнинг юксаклиги билан тенгдир.\nБу Илк Тарих ҳақидаги тушунча сохиби учун капиталистлар доим қўрқитадитган қашшоқлик ҳам, диктаторларнинг бизни тизгинлаш учун бошлаган сиёсий қатағонлари ҳам , қуллигимизнинг барқарорлиги куйчилари қўрқитаётган Уруш ҳам асло қўрқинчли эмасдир.\nЎзбеклар миллий ғурурнинг йўқлигидан эмас, балки шу тарихий онда номус (қадр-қиммат) ҳиссиётини бир нави йўқотганликлари учун ҳам модерн феодалларнинг (бу феодаллар ким бўлишларидан қатъий назар – тошкентликми, москваликми, олма-оталикми) қўлида қул бўлиб қолмоқдалар.\nOллоҳ Мусо алайҳиссалом қавмига мукаддас тупроқларга киришни буюрганда, қабила бу амрга итоат қилмади. Шунда Парвардигор исроилликларни ўз хатоларини англаб етишлари учун саҳро бўйлаб қирқ йиллик саргардонликка маҳкум этди. Бу ҳақиқатнинг диний мазмуни каби тарихий моҳияти ҳам муҳимдир: 40 йил мобайнида довюрак, номусли ва ўз қадр-қимматини билган янги авлод пайдо бўлди. Ана шулар ул мукаддас тупроқларга кириш жасоратини топдилар ва кирдилар.\nБу каби қулаш ва юксалиш онлари ҳар бир халқ тарихида бўлади.\nМен бугун ўзбекларнинг Ҳакоратланиш Даврини яшаётганидан аминман.\nТубанликда туриб титрамакдалар, титраярак уйғонмокдалар, иншоОллоҳ.\nБу Тубанликка оёкларини тираб, у ердан отилиб чиқишга ҳозирланмоқдалар гўё…\nПрезидентлик сайловида “Эрк” партиясининг иштироки


Қашқадарёда 4 кишини ўлдирган эркак умрбод қамалди - YANGILIK .RU yangilik.ru\nҚашқадарёда 4 кишини ўлдирган эркак умрбод қамалди\nҚашқадарёда ҳомиладор хотини, қайнанаси ва 2 болани пичоқлаб ўлдирган эркак умрбод қамалди.\nҚашқадарё вилояти Яккабоғ туманида хотини, қайнанаси ва икки нафар ёш болани пичоқлаб ўлдирган 30 ёшли эркакка умрбод қамоқ жазоси тайинланди. Бу ҳақда вилоят Ички ишлар бошқармаси ахборот хизмати хабар берди.\nХабарга кўра, А.Х. хотинини бошқа эркакдан ҳомиладорлигини гумон қилган. У 9 декабрь куни соат 23:30 ларда Яккабоғ тумани Эски Яккабоғ маҳалласидаги қайнанасининг уйига 2 дона ошхона пичоғи билан келган. Уйга девордан ошиб, ухлаб ётган Н.Ш., М.М., вояга етмаган 8 ёшли Р.Ш. ва 6 ёшли А.Ш.нинг бўйин соҳаларини ошхона пичоғи билан кесиб, қасддан ўлдирган ва воқеа жойидан яширинган.\nМазкур ҳолат юзасидан 10 декабрь куни Яккабоғ тумани прокуратураси томонидан Жиноят кодексининг 97-моддаси 2-қисми (Қасддан одам ўлдириш) билан жиноят иши қўзғатилган. Жиноят содир этишда гумонланаётган шахс процессуал тартибда ушланган.\nЖиноят ишлари бўйича Қашқадарё вилоят суди биносида мазкур иш юзасидан сўнгги суд бўлиб ўтди. У Жиноят кодексининг 97-моддаси 2-қисми «а, б, в, г, ж, о, ф» бандлари билан ва 299-моддаси билан айбли деб топилди ва унга нисбатан умрбод қамоқ жазоси тайинланди.\nКоронавирус: Ўзбекистонда сўнгги бир кунда яна 300дан ортиқ ҳолат аниқланиб, бир бемор вафот этди


Афғон делегацияси Вашингтонга борди\nОбама маъмуриятининг Афғонистонга оид стратегияси муҳокамасида қатнашиш учун афғон ҳукумати делегацияси Вашингтонга борди.\nАфғонистон ички ишлар ва мудофаа вазирлари таркибида бўлган делегацияга Ташқи ишлар вазири Додфар Рангин Спанто бошчилик қилмоқда.\nАҚШ президенти Барак Обама ҳозирда анчагина ҳудуди яна Толибон назоратига ўтган Афғонистондаги ҳарбий амалиётларни кучайтиришни ваъда қилган. Ўтган ҳафтада Обама бу мамлакатга қўшимча равишда яна 17 минг ҳарбий жўнатилишини маълум қилган.\nАфғонистонга оид Обама маъмурияти стратегияси шанба куни Намояндалар палатаси спикери Нэнси Пелоси ва Афғонистон президенти Ҳамид Карзайлар ўртасида Кобулда муҳокама қилинган эди.\nПрезидент Карзай АҚШ ва НАТО ҳарбийлари амалиёти чоғида тинч аҳоли вакиллари қурбон бўлганини танқид қилгани боис Вашингтон ва Кобул ўртасидаги муносабатлар бироз таранглашган.\nШанба куни АҚШ ҳарбийлари “аниқ нуқталарга қаратилган ҳаво ҳужумлари”дан иборат бўлди, дея маълум қилган амалиёт чоғида ҳам 13 нафар тинч аҳоли вакили қурбон бўлди.\nСешнаба куни Ҳиротда амалга оширилган амалиётлар чоғида ҳам хориж ҳарбийлари 15 жанггарини ўлдирилганини маълум қилган эди. Бироқ бироз ўтиб, маҳаллий амалдорлар бу ҳужумлар чоғида 3 нафар тинч аҳоли вакили ўлдирилганини аниқлади.\nЛаҳор вилоятида юзлаб одам ҳужумлар чоғида оддий одамларнинг ўлдирилиши ва яна 4 фуқаронинг АҚШ ҳарбийлари томонидан ҳибсга олинишига норозилик билдириб кўчага чиқди ва Кобулга олиб борувчи асосий йўлни беркитиб қўйди.\nВоқеа жойидан олинган маълумотларга кўра, норозилар қўлларида бир марҳум жасадини кўтариб, 35 километр масофани босиб ўтган. Ўтган ҳафтада БМТ сўнгги бир йил ичида мамлакатдаги ҳарбий ҳаракатлар чоғида 2 минг 118 нафар тинч аҳоли вакили қурбон бўлганини маълум қилди. Бу эса 2007 йилда қайд этилган рақамлардан 40 фоизга кўпдир.


Хўжасаёт участкасида табиий газ қазиб чиқариш бошланди\n"Ўзбекнефтгаз" акциядорлик жамияти ва Хитой миллий нефть корпорацияси (CNPC) ўртасида 2006 йил июнь ойида тузилган битимни амалга ошириш борасида самарали натижаларга эришилмоқда.\nОлот туманида "New Silk Road Oil & Gas" МЧЖ шаклидаги Ўзбекистон — Хитой қўшма корхонаси томонидан амалга оширилаётган лойиҳа доирасида "Денгизкўл" газ конденсати конининг (ГКК) Хўжасаёт участкасида табиий газ қазиб чиқариш ишлари бошланди. Шунингдек, ҳудудда "Хўжадавлат ва Шарқий Олот ГККларини ободонлаштириш" лойиҳаси доирасида кончиларнинг яшаши учун мўлжалланган вахта шаҳарчаси ҳам барпо этилди.\nШу муносабат билан бу ерда тантанали маросим бўлиб ўтди. Унда "Ўзбекнефтгаз" акциядорлик жамияти бошқаруви раисининг ўринбосари Б.Сидиқов, Хитой Халқ Республикасининг мамлакатимиздаги Фавқулодда ва мухтор элчиси Сунь Лицзе, ¬Бухоро вилояти ҳокимининг ўринбосари Н.Ҳамдамов ва бошқалар сўзга чиқдилар.\nТаъкидлаш керак, Ўзбекистон Республикаси Президентининг 2016 йил 14 окт¬ябр¬да қабул қилинган қарорига мувофиқ юқоридаги лойиҳанинг техник-иқтисодий асосланиши тасдиқланди ва барча тегишли имтиёзлар берилди.\nЖорий йилнинг май ойида Хитой Халқ Республикасига давлат ташрифи давомида мамлакатимиз Президенти Шавкат Мирзиёевнинг CNPC корпорацияси бош¬қаруви раиси Вал Илин билан учрашуви лойиҳани амалга оширишни жадаллаштириш учун туртки берди.\nХусусан, CNPC корпорацияси кафолати остида Хитой Банки билан қисқа муддатларда кредит битими имзоланди. Жорий йил 30 май куни объектда тамал тошини қўйиш маросими ўтказилиб, лойиҳани рўёбга чиқариш ишлари фаол босқичга ўтди.\nЎтган олти ой давомида 47 километр узунликдаги магистрал газ қувури, 15,7 километрли шлейф газ қувури ўтказилди, Хўжасаёт участкасини ободонлаштириш ишлари якунланди, 2 та янги қудуқ бурғиланди, аввал бурғиланган учта қудуқ мукаммал таъмирланди. Шунингдек, реал вақт тартибида табиий газ қазиб чиқаришни назорат қилиш учун замонавий автоматлаштирилган бошқариш пульти қурилди.\n— Мамлакатимизда нефть-газ соҳасини ривожлантиришга катта эътибор қаратилмоқда, — дейди "Ўзбекнефтгаз" акциядорлик жамияти бошқаруви раисининг ўринбосари Б.Сидиқов. — 2017-2021 йилларда Ўзбекистон Республи¬касини ривожлантиришнинг бешта устувор йўналиши бў¬йича Ҳаракатлар стратегиясида ҳам бу борада муҳим вазифалар белгиланган. Соҳани жадал ривожлантиришда хориж компаниялари билан ҳамкорликнинг аҳамияти катта. Таъкидлаш жоиз, хитойлик шериклар билан алоқаларимиз доираси кенгайиб бораётир. Илгари ҳамкорликдаги фаолиятимиз газ қувурлари барпо этиш ва табиий газни узатиш, етказиб бериш билан боғлиқ бўлса, эндиликда ерости табиий бойликларини қидириш, ўзлаштириш лойиҳаларини амалга оширмоқдамиз. Биз биргаликда Наманган вилоятида нефть конларини ўзлаштиришга ҳам киришамиз.\nМаросимда хорижлик ҳамкорлар икки томонлама алоқалар борасидаги тажрибаларни эътироф этишди.\n— Корпорациямиз Ўзбекистонда амалга ошираётган қўш¬ма лойиҳалар жуда юқори инвестицион жозибадорликка эга, — дейди CNPC корпорацияси вакили Ван Чжунцай. — Шу ўринда иккала мамлакат ман¬фаатларига хизмат қиладиган бунёдкорлик ишларига катта ҳисса қўшаётган ўзбекистонлик мутахассисларнинг профессионал маҳоратларини юқори баҳолайман. Улар ва мутахассисларимиз ҳамжиҳатликдаги астойдил меҳнати туфайли энг қисқа муддатларда белгиланган вазифаларни сифатли ҳал қилишга муяссар бўлдик. Биз ана шундай ўзаро манфаатли алоқаларимизни янада мустаҳкамлаш ниятидамиз.\nМураккаб чўл шароитида ишчи-хизматчи ва мутахассисларнинг бунёдкорлик ишларини жадал олиб боришида уларга яшаши, дам олиши ва овқатланиши учун мақбул шароит яратилиши муҳим. Шу жиҳатдан бу ерда барча қулайликларга эга 72 кишига мўлжалланган вахта шаҳарчаси барпо этилгани ҳам аҳамиятлидир.\nҚўшма корхонани янги, катта ишлар кутмоқда. Хўжадавлат ва Шарқий Олот конларини ободонлаштириш, 8 та ян¬ги қудуқни бурғилаш ва аввал бурғиланган учта қудуқни таъмирлаш, 43 километрли газ қувурини ўтказиш ишлари бошлаб юборилади.\nУмуман олганда, лойиҳа доирасида 378 миллион АҚШ доллари миқдорида хорижий инвестиция ўзлаштирилади. Ло¬йиҳа харажатлари қопланиши мўлжалланган 16 йил даврида қўшма корхона томонидан мамлакатимиз бюджетига (солиқлар ва мажбурий тўловлар шаклида) қарийб 400 миллион АҚШ доллари миқдоридаги маблағ йўналтирилади. Яна бир муҳим жиҳати — объектда 150 дан ортиқ янги иш ўринлари яратилади.\nТаъкидлаш жоиз, қўшма корхона жамоаси геологик-қидирув ишларини жадал олиб бориб, янги истиқболли углеводородли конларни ишга ту¬ширишга тайёрлаш лойиҳаларини амалга ошира боради. Бу табиий газ қазиб чиқариш ҳажмини ошириш, янги иш ўринларини яратиш ва ижтимоий инфратузилмани ривожлантиришга хизмат қилади.\n:: орқага № 99, 08.12.2017


26 октябр 2021, Тошкент вақти: 14:09\nУшбу мақола “The Associated Press” журналистининг Шинжонга қилган икки сафари асосида ёзган мақоласи таржимасидир.\nБир пайтлар Хитойнинг Шинжон минтақасидаги жамоат биноларини ўраб турган тиканли симлар деярли бутунлай олиб ташланган.\nҲарбий камуфляждаги ўрта мактаб формаси ва зирҳли транспортёрлар ҳам кўринмай қолган. Қадимда Ипак йўли ўтган Қашқар шаҳрида сиреналарнинг даҳшатли овози ҳам, бир пайтлар симёғочлардан қушлар сингари пастга қараб турган кўплаб кузатув камералари ҳам ғойиб бўлган.\nУйғурлар ва бошқа асосан мусулмон озчиликларга қарши шафқатсиз тазйиқлар бошланганидан тўрт йил ўтиб, Хитойнинг Шинжон устидан назоратида янги давр бошланган.\nХитой ҳукумати минтақада ўрнатилган “полиция ҳукуматининг” энг шафқатсиз ва кўзга кўринган жиҳатларини бекор қилган. Бир неча йил олдин минтақани қамраб олган ваҳима анча сусайган ва одатий ҳаёт ҳисси аста-секин қайтмоқда.\nЛекин ким ҳукмдор экани ҳақида ҳеч қандай шубҳа йўқ ва қаерга боқманг, охирги тўрт йил даҳшатининг асарини кўрасиз.\nБу ҳолатни кўплаб тарихий марказлари бульдозер билан текисланган ва азон овози эшитилмай қолган Шинжон шаҳарларида кузатиш мумкин. Қашқар шаҳри бунга яққол мисол. Шаҳардаги масжидлардан бири кафега айлантирилган. Бошқа бир масжиднинг бир бурчаги эса сайёҳлар учун ҳожатхонага айлантирилган. Бу ҳолатни этник хан хитойлар бошқарадиган олис қишлоқларда ҳам кўриш мумкин.\nОдамлар кўзидаги қўрқув ҳам буни яққол кўрсатиб туради. Буларга шахсан ўзим “The Associated Press” нашри учун Шинжонга қилган икки сафарим давомида гувоҳ бўлдим. Сафарларимнинг бирида Шинжон бўйлаб Хитой ҳукумати хорижий матбуот учун уюштирган тур қатнашчиси ўлароқ саёҳат қилдим.\nШинжонда чет эллик эканимни айтганимдан кейин, велосипед сотувчисининг кўзлари ола-кула бўлди. У телефонини олиб, полицияга қўнғироқ қила бошлади.\nСавдо дўкони кассири бемалол суҳбатлашиб, савдо яхши бўлмаётгани ҳақида нолиди. Орадан кўп ўтмай, дўконга изимиздан тушган шубҳали одамлар келди. Дўконга қайтиб кирганимизда кассир ҳеч нарса демади ва тилини тийиш буюрилганини имо-ишора қилиб, дўкондан чиқиб кетди.\nБир куни эрталаб соат тўртларда Оқсувнинг сокин кўчалари бўйлаб ўнга яқин машина изимга тушди. Ҳар сафар ким биландир гаплашмоқчи бўлганимда, мени кузатиб юрганлар иложи борича яқин келиб, айтган ҳар бир сўзимни эшитишга ҳаракат қилишди.\nХитой расмийлари минтақадаги назоратни юмшатишга нима ундаганини аниқлаш мушкул. Балки Ғарбнинг кескин танқидлари ҳамда Хитойни жазолаш учун жорий қилинган сиёсий ва тижорат санкциялари ҳокимиятни ўз йўналишини ўзгартиришга мажбурлаган. Ёки Хитой уйғурларни ва бошқа мусулмон озчиликларни бўйсундириш йўлида етарлича муваффақиятга эришганини хулоса қилган.\nХорижий давлатлардаги уйғур фаоллари минтақадаги туғилиш даражаси кескин пасайгани ҳамда оммавий ҳибсларга ишора қилиб, Хитой ҳукуматини геноцидда айбламоқда. Расмийлар эса мақсад уйғурларни йўқ қилиш эмас, балки уларни интеграция қилиш эканини ҳамда экстремизмни чеклаш учун кескин чора кўриш зарур эканини айтмоқда.\nУларнинг нияти нима эканидан қатъий назар, бир нарса аниқ: Уйғур маданиятида муҳим ўрин тутган урф-одатлар, хусусан, гавжум йиғилишлар, қатъий исломий урф-одатлар, қизғин мунозаралар чекланган ёки тақиқланган. Уларнинг ўрнига расмийлар маданиятнинг стерилизация қилинган версияни тайёрлашган.\nШинжон расмийлари бизни Урумчи марказидаги катта бозорга экскурсияга олиб боришди. Шинжоннинг бошқа шаҳарларидаги сингари, бозор сайёҳлар учун қайта қурилган. Бозорда пластикдан тайёрланган улкан соқолли уйғур эркаклар ва улкан уйғур чолғу асбобини кўриш мумкин. Унинг яқиндаги нон музейда пластмассадан ясалган калит учун безаклар, уйғур дўппилари ва музлатгич магнитлари сотилади. Шаҳарда селфи олаётган этник хан хитойлар кўп.\nШинжондаги этник сиёсатни ўрганиб келаётган таниқли олим Жеймс Лейболд бу ҳолатни уйғур маданиятининг “музейлашуви” деса, Хитой расмийлари буни тараққиёт деб атайди.\nХитой узоқ йиллардан бери 13 миллион уйғурни интеграция қилиш учун курашиб келади. 1949 йилда Коммунистик партия Шинжон устидан назоратни қўлга киритганидан бери, Пекин раҳбарлари улкан минтақани ўзлаштиришда кескин ёки юмшоқ чора кўриш кўпроқ самара бериши тўғрисида баҳслашиб келадилар.\nЎнлаб йил давомида Шинжонда сиёсат ўзгарувчан бўлди. Давлат этник озчиликларга кириш имтиҳонларида қўшимча балл ҳамда ишга олишда квоталар каби махсус имтиёзлар берган бўлса-да, кўзга кўринмас чекловлар, ирқчилик ва диний эътиқодга қарши чекловлар кўплаб уйғурларда нафрат ва ғазаб уйғотди.\nҲукумат уйғурларни қаттиқ назорат қилишга уринар экан, кўпчилик ўзлигини тобора қаттиқ ҳимоя қила бошлади. Баъзилар зўравонликка қўл урди: айрим уйғурлар ҳукумат уларни ҳеч қачон самимий ҳурмат қилмаслигини айтиб, давлатга қарши портлатиш ва ҳужумларни амалга оширдилар. Ҳужумларда юзлаб бегуноҳ тинч фуқаро, жумладан, хан хитойлар ҳам, уйғурлар ҳам нобуд бўлди.\n2012 йилда президент Си Цзиньпин ҳокимият тепасига келганидан кўп ўтмай, Шинжонда қандай йўл тутиш бўйича мунозараларга барҳам берилди. Давлат мажбурий ассимиляция йўлини танлади. Минглаб уйғур ва бошқа озчилик гуруҳлар вакиллари “террорчиликда” гумон қилиниб, ҳибсга олинди.\nБугунги кунга келиб кўплаб назорат-ўтказиш пунктлари ва полиция пунктлари ғойиб бўлган ва портлашлар тўхтаган, лекин ирқий бўлиниш чуқурлигича қолмоқда.\nУйғурлар ҳар бир ҳаракатларини чекловчи кўринмас тизим яратган тузоқда яшайдилар. Улар учун паспорт олиш деярли имконсиз. Шинжонга ва у ердан бошқа шаҳарларга учадиган самолётлардаги йўловчиларнинг аксарияти хан хитойликлардан иборат.\nШинжон ташқарисида яшовчи уйғурлар маҳаллий полицияда рўйхатдан ўтишлари ва офицерга мунтазам равишда ҳисобот беришлари керак. Қолаверса, уларнинг барча ҳаракатлари кузатилади. Шинжонда яшовчи кўплаб уйғурга минтақани тарк этиш ман этилган.\nХитой ҳудудида Шинжон ҳақидаги маълумотлар қаттиқ цензура қилинади. Ҳозирда давлат оммавий ахборот воситалари ҳудудни хавфсиз, экзотик саёҳат манзили сифатида тарғиб қилмоқда. Шунинг учун Шинжон ташқарисида яшайдиган хан хитойлар уйғурлар дуч келаётган чекловлардан бехабар. Бу ҳолат нима сабабдан кўпчилик хитойлик Пекин тазйиқларини қўллаб-қувватлашини қисман изоҳлайди.\nШинжонда хан хитойлар ва уйғурлар ёнма-ён яшайди. Улар орасида ошкора муҳокама қилинмайдиган, лекин сезиларли тафовут бор. Қашқар чеккасида жойлашган тикувчилик дўконидаги хан хитой аёл ҳамкасбимга кўпчилик уйғурларга ўз уйидан узоққа боришга рухсат берилмаслигини айтди.\n“Гапим тўғрими? Мана шу дўкондан чиқолмайсиз-а?”, деди хитой аёл уйғур тикувчига.\nТикувчилик дўконидан нарироқда “Хитой Коммунистик партияси яхши” каби хитойча шиорлар ёзилган янги йил баннерларини кўрдим. Кекса ёшли хитой дўкончи маҳаллий амалдорлар юзлаб баннерни ҳозирлаб тарқатгани ҳамда уларни илиб қўйишни буюрганини сўзлаб берди. Аслида эса уйғурлар хитой янги йилини эмас, балки исломий байрамларни нишонлайдилар.\nКекса аёл қатъий чораларни қўллашини айтди. Унинг сўзларига кўра, Шинжон ҳозир ўғли билан кўчиб келган вақтга солиштирганда анча хавфсизроқ.\nУ уйғурлар “энди бу ерда ҳеч нарса қилишга журъат қилолмаслигини” таъкидлади.\nШаҳар марказларида бугунги кунда яна ҳаёт қайнамоқда. Уйғур ва хан хитой болалар кўчаларни бошларига кўтариб, бир-бирини қувлайди. Баъзи уйғурлар ҳатто олдимга келиб, мен билан қандай боғланишлари мумкинлиги ҳақида сўрашди. Аввалги сафарларимда бундай бўлмаганди.\nАммо қишлоқ жойларда ва сокин шаҳарларда кўп уйлар ҳувуллаб қолган. Қашқар маҳалларидан бирида ҳар учинчи ёки тўртинчи уйга “Бўш уй” деб ёзилган. Бир соатлик масофада жойлашган қишлоқда ярим соат сайр қилиб, ўнлаб “Бўш уй” ёзувини кўрдим.\nБозорлардан узоқроқда, қишлоқ жойларида назорат янада қаттиқроқ.\nБиз борган қишлоқларнинг бирида дўппи кийган оқсоқол “Бизда коронавирус йўқ, ҳаммаси яхши”, дейишга улгурди. Маҳаллий хан хитой ҳарбий унинг гапини бўлиб, нима қилаётганимизни сўраб қолди.\nУ қишлоқ аҳлига уйғур тилида: “Агар у сиздан бирор нарса сўраса, ҳеч нарса билмаслигингизни айтинг”, деди.\nНарироқда маст уйғур эркак бақираётганди. Спиртли ичимлик истеъмол қилиш мусулмонларга тақиқланган, айниқса муқаддас Рамазон ойида.\n“Мен ичиб олганман, бироз мастман, лекин бу муаммо эмас. Ҳозир хоҳлаганимизча ичишимиз мумкин!” дея ҳайқирди у.\n“Хоҳлаган нарсани қила оламиз! Ҳозир ҳаммаси зўр!”\nЯқин атрофда жойлашган дўконда спиртли ичимликлар шишаларини кўрдим. Бошқа шаҳарда ҳамкасбим билан куппа-кундузи ахлат қутиси ёнида ётган маст уйғур эркакка дуч келдик. Урумчи сингари йирик шаҳарларда кўплаб уйғур ичкиликка берилган бўлса-да, бир пайтлар Шинжон жанубидаги тақводор қишлоқ жойларида бундай манзарани тасаввур қилиб бўлмасди.\nҲукумат ҳомийлик қилган экскурсия давомида расмийлар бизни юк машинаси ҳайдовчиси Маматжон Аҳат билан учраштиришди. У Шинжондаги “ўқув марказларидан” бирида вақт ўтказганидан кейин, дин ва экстремизмдан қайтгани ҳамда ича ва чека бошлаганини таъкидлади.\nРасмийлар Аҳатнинг сўзларини тинглаб турар экан, у:\n“Бу мени очиқ фикрлашга ундади”, деди.\nШинжон расмийлари уйғурлар атеист бўлишга мажбурланмаётгани, аксинча, экстремизм фонида эътиқод эркинлиги ҳимоя қилинаётганини иддао қилдилар. Расмийлар “Уйғурларнинг ҳаммаси ҳам мусулмон эмас”, жумласини тез-тез такрорлашади.\nДиний фаолият устидан назорат юмшатилган, лекин чекловлар кўп. Масалан, расмийлар баъзи масжидларни қайта очишга рухсат берган, лекин масжидлар фақат муайян соатларда эшикларини очиши мумкин. Оз сонли қариялар масжидга қатнаётганига гувоҳ бўлдик.\nШинжонда давлат назорати остида шаклланган ўзига хос Ислом талқинини Шинжон Ислом институтида яққол кўриш мумкин.\nДавлат назоратидаги институтда ёш уйғурлар Қуръондан оят ўқиб, беш вақт намоз ўқийдилар. Расмийларнинг сўзларига кўра, талабалар Мисрда таҳсил олиш учун грант ва стипендия олишлари мумкин. Бугунга қадар ўн минглаб талаба институтни тамомлаган. Яқинда янги кампус очилган. Аммо янги кампуснинг шундоқ кираверишда полиция бўлими бор.\n“Диний эркинлик Хитой конституциясида кафолатланган”, деди талабалардан бири Умар Одилабдулла. Амалдорлар унинг нутқини кузатиб туришди.\nОдилабдулла сўзлар экан, мен бошқа ўқувчининг столидаги дарсликни очдим. Унда яхши хитойлик мусулмон мамлакатнинг асосий тили – мандаринчани ўрганиши керак, дея таъкидланганини кўрдим.\n“Араб тили Аллоҳнинг мумтоз асарлари тўпланадиган ягона тил эмас”, деб ёзилган эди дарсликда. “Хитой тилини ўрганиш бизнинг масъулиятимиз ва бурчимиздир, чунки биз ҳаммамиз хитойликмиз”.\nКитоб саҳифаларини варақлаб, бошқа дарслар устидан ҳам кўз югуртирдим.\n“Тинчлик ўрнатгани учун партия ва ҳукуматдан миннатдор бўлишимиз керак”, деб ёзилганди дарслик бобларидан бирида.\n“Хитой хусусиятларига эга социалистик Шинжонни қуришга интилишимиз керак. Омин!” деб ёзилганди бошқасида.\nҲали-ҳануз ҳамма жойда уйғур тилида сўзлашилади, лекин уйғур тили жамоат жойларидан аста -секин йўқолиб бормоқда. Баъзи шаҳарларда янги қурилган бутун бошли маҳаллаларда белгилар фақат хитой тилида ёзилган, уйғур тилида эмас.\nКитоб дўконларида уйғур тилидаги китоблар “этник озчиликлар тилларидаги китоблари” деб номланган кичик бўлимларда терилган. Ҳукумат уйғур тилида йилига мингга яқин асар нашр этилишини айтиб мақтанади. Лекин лирик модернист ёзувчи Перҳат Турсун ёки дарслик муҳаррири ва шарҳловчи Ялқун Розий асарлари чоп этилмайди. Улар бошқа таниқли уйғур зиёлилари сингари қамоқда.\nБунинг ўрнига китоб пештахталарида Си Цзиньпиннинг мулоҳазалари, Маонинг таржимаи ҳоли, социалистик қадриятлар бўйича маърузалар ва мандаринча-уйғурча луғатларни топасиз.\nКўплаб уйғурлар – ёшлардан тортиб, кексаларгача ҳали-ҳануз мандаринчани ўзлаштиргани йўқ. Сўнгги йилларда ҳукумат мактабларда мандаринча дарсларини мажбурий қилиб қўйди.\nДавлат уюштирган экскурсия чоғида мактаб директори озчиликлар тиллари дарслари борлигини айтиб, уйғур тили муҳофаза қилинаётганини таъкидлади. Аммо бошқа барча дарслар хитой тилида ўтади. Мактабларнинг бирида илинган тахтачада “Мандарин тилида сўзлашинг, стандарт ёзувдан фойдаланинг” деб ёзилганини кўрдик.\nПекин Шинжонда ташкил қилган “қайта тарбиялаш марказлари” кескин танқидга учраб келади. Сиздирилган ҳужжатлар шуни кўрсатадики, бу иншоотлар аслида ноқонуний лагерлардир.\nБутун дунё эътирозлари ортидан 2019 йилда Хитой расмийлари лагерлар ёпилганини эълон қилди. Айрим марказлар ҳақиқатан ҳам ёпилган кўринади.\nАпрель ойида давлат уюштирган экскурсия давомида бизни Пейзават округида бир пайтлар “қайта тарбиялаш маркази” бўлган, ҳозир оддий касб-ҳунар мактаби ўлароқ иш юритаётган марказга олиб боришди. Кампусни оддий панжара ўраб турганини кўрдик. Уч йил олдин айни мактабда тиканли симлар, баланд қўриқчи миноралари ва полиция ходимларига гувоҳ бўлган эдик. Ўзимиз мустақил равишда илгари лагер ўлароқ ишлатилган ва ҳозирда квартира ёки офис мажмуаларига айлантирилган яна учта иншоотни кўрдик.\nАммо қайта тарбиялаш марказлари ўрнига доимий қамоқхоналар қурилган. Афтидан, бундан мақсад вақтинчалик лагерлардан узоқ давом этадиган оммавий қамоқ тизимига ўтишдир. Қишлоқ йўли бўйлаб кетаётганимизда дала ўртасида баланд қўриқчи миноралари бор улкан объектни учратдик. Бошқа бир объектда эпидемияга қарши ҳимоя воситаларини кийиб олган икки киши йўлимизни тўсди. Биз кўрган учинчи объект дунёдаги энг катта қамоқхоналардан биридир. Қамоқхоналарнинг аксари сайёҳлар ва шаҳар марказларидан узоқда, ўрмонлар ёки қумтепалар ортида жойлашган.\nУрумчида қурилган модернист мажмуада уюштирилган аксилтеррор кўргазмасида Хитой ҳукумати тарихни қайта ёзган. Гарчи Шинжон ҳар доим Хитой назорати остида бўлмаган эса-да (ҳудуд 1700 йилларда ҳамда ўтган асрда қисқа муддатга мустақил бўлган), ҳудуднинг ўтмиши тарихдан ўчирилган.\n“Гарчи ўтмишда Шинжонда баъзи подшоҳликлар ва хонликлар бўлган бўлса-да, уларнинг барчаси Хитой ҳудудидаги маҳаллий тузумлар бўлган”, дейилади экспонатларнинг бирида.\nБу иддао инглиз ва хитой тилларида ёзилган. Кўргазманинг ҳеч бир жойида уйғур ёзуви кўринмайди. Экстремистлардан мусодара қилингани иддао қилинган қурол-яроғ ва бомбалар шиша идишлар ичида кўргазмага қўйилган.\nХитойларнинг анъанавий кийимини кийиб олган уйғур аёл Пекиннинг Шинжон келажаги ҳақидаги тасаввури акс этган видеони тақдим этди.\n“Терроризмга ва радикаллашувга қарши курашимиз юксак натижаларга эришди”, деди у мандаринчада.\nРасмийлар нечта уйғур ҳибсга олингани ҳақидаги саволларга жавоб беришдан қочди. 2019 йилгача эълон қилинган статистика шуни кўрсатадики, ҳибсга олишлар сони мисли кўрилмаган даражада ошган. 2019 йилдан бери бу статистика эълон қилмайди. Тур давомида расмийлар бизга терроризмга мукаммал ечим топишгани, уйғур маданиятини йўқ қилиш ўрнига, уни ҳимоя қилаётганликларини айтишди.\nБир куни кечқурун мен Оқсув префектураси партия котиби Доу Вангуи, шунингдек, Шинжон Халқ Конгресси раиси ўринбосари Ли Хуэжун ёнида ўтирдим. Уларнинг иккаласи ҳам Шинжондаги бошқа қудратли амалдорлар сингари хан хитойлар.\nҚовурилган қўзичоқ гўшти еб, қатиқ ичар эканмиз, анъанавий чопон кийган уйғурлар рақси ва қўшиқларини томоша қилдик. Доу менга ўгирилиб:\n“Қаранг, бизда геноцид бўлиши мумкин эмас. Биз уларнинг анъанавий маданиятини сақлаб қоляпмиз”, деди.


Акмал Шораҳмедов: “Бизга ишонган ва қўллаб-қувватлаган мухлисларга раҳмат” - Спорт UZ - Скачать музыку бесплатно новинки музыки 2016-2017\n“Бунёдкор” – “Ал-Шабаб” учрашувидан кейин “қалдирғочлар” сардори Акмал Шораҳмедов ўйин ҳақидаги фикрлари билан ўртоқлашди.- “Ал-Шабаб”га қарши ўтган баҳс нафақат бизга, балки бутун ўзбек футболи учун ҳам муҳим эди. Чунки гуруҳ босқичига чиқиб, ОФК олдидаги мамлакатимиз рейтингини янада кўтаришни жуда-жуда истагандик. Аввало, дастлабки вазифани бажарганимиздан хурсандмиз. Энди гуруҳ босқичини муваффақиятли босиб ўтишимиз керак. Бунинг учун аввало, ҳар бир баҳсда ғалаба қозониш талаб этилади. Кейинги учрашувларга ҳам пухта ҳозирлик кўрамиз. Ёш футболчиларимиз Чемпионлар лигасида иккинчи мавсумларини ўтказишмоқда. Шундан экан, бу борада уларда қандайдир тажриба бор. Ўйлайманки, Ўзбекистоннинг ОФКдаги рейтинги жамғармасига яна очколар келтирамиз. Бизга ишонган ва қўллаб-қувватлаган мухлисларга миннатдорчилик билдирамиз, - дейди Акмал Шораҳмедов. - деб хабар бермоқда Stadion.uz нашри.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Ўғлимнинг учинчи турмуши... аммо бу келин ҳам бўлмайди!»\t15:04, 24 октябрь\t— Ўғлим уйлангач, хотини билан келишолмай ажрашиб кетишди. Хозир алимент тўлайди, набирамдан хабар олиб турамиз. «Саёқ юрмасин» деб яна бир бор уйлантирдик. У билан ҳам бир неча йил яшади, ҳомиладор бўлавермагач, яна ажрашишга мажбур бўлди. Иккинчи турмуши бўлмагач, ўзидан анча ёш қизга уйлантиришга қарор қилдик. Бу келиним билан ҳам бир йилдан ошиқ яшади. Яқинда яна набирали бўлдим. Аммо турмуши жар ёқасига келиб қолди, назаримда. Ёш келин “Онам айтди, болани кесерча кесиш орқали дунёга келтираман” деб туриб олди. Қудам ҳам шуни кутиб турган шекилли, қизининг кўзи ёригунча ўзи қараб беришини айтиб уйига олиб кетди. Бундай ўзбошимчаликдан ғазабланиб, биз ҳам келиннинг ҳолидан хабар олмай қўйдик. Болани дунёга келтиргач, чилласи чиқмаёқ «Келин турмушга чиқар эмиш» деган хабар келди. Шу гаплардан кейин ўзим бош бўлиб уни қайтардим. 5-6 ой яхши яшаб юришди. Ҳаммаси изига тушгани рост бўлсин-да, деб турган эдимки, йўқ жойдан телефон талашиб мен билан уриша кетди. Кичик келишмовчилик дарров катта можарога айланди. Аччиғ устида онасига қўнғироқ қилиб, «Ўзингиз йўлга солиб беринг, ҳаво алмаштириб келади» дедим-да, уйига жўнатиб юбордим. Кейин билсам, шифохонага ётиб олибди. «Қайнонам мени урди» дея ариза ҳам ёзибди. Масала, ҳатто, маҳалла идорасида кўрилди. Мажлисдан чиқиб, ўғлим «Болам учун сени кечираман» деди. Шунча гапдан кейин ҳам, қудам қизини бизникига юбормади. Мана беш ойдирки, ўғлим ва келиним алоҳида яшашяпти. Энди бу айёр келин боламни ишхонасига бориб, тинчини бузаётган экан. Ўғлим бўлса, нуқул ярашаман, дейди. Мени ёлғончига чиқарган, кора балчиққа ботириб кетган келинни қандай кечирай? Бошқа томондан эса ўғлимнинг ёши ҳам 38 дан ошди. Унинг бебахт бўлишини истамайман. Нима қилай, бундай келин билан яшаб бўлармикан?\nМастура 58 ёш, Самарқанд вилояти. Қайнонажон: — Албатта, ҳар бир оилада эр-хотин тинч-тотув, аҳил-иноқликда бахт нашидасини суриб яшаши айни муддаодир. Аммо, жон бор жойда жанжал бор дейишадику, кишилар истамасалар ҳам, эр-хотин орасида тушунмовчиликлар, келишмовчиликлар ва уруш-жанжал чиқиб туриши бор. Ушбу ҳолатни тўғри ҳал қилиш ҳам оила аъзоларининг саодатига хизмат килувчи муҳим омиллардан биридир. Она - ҳар қандай ҳолатда ҳам фарзандининг тақдири учун энг кўп қайғурадиган, унга дунёсини фидо этгувчи зотдир. Шундай экан, келинг, ўз фарзандингиз ва ширингина набирангиз учун келинингизга яна бир имкон беринг. Уни кечиринг.\nШаҳноза Халилова, руҳшунос: — Ҳа, шу ёшга кириб ҳам ҳаёти ўнгланмаган эркакнинг аҳволи жуда ачинарли. Аммо онанинг “Атрофдагилар нима дер экан, келинимни кечирмайман” қабилидаги муносабати янада аянчлироқ, назаримда. Ўғлингиз муаммоларини ҳал қила оладиган ёшга етибди, энди уни ўз ҳолига қўйиб, ўзингиз учун ҳам яшанг. Ахир ҳаёт инсонга бир маротаба берилади. Бироқ, ўғлимни ажраштирсам, келинимнинг ўрнига яхшисини топаман, деб ўйламанг. Энди вазият тобора оғирлашиб бораверади. Қарор чиқаришни эр ва хотинга қўйиб беринг, ўзлари келишиб олишади. Саодат Очилова ёзиб олди.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Эркак\nҚурилишда ишчи бўлиб ишлайдиган йигит моделга айланди\tУй бекалари учун бахтли турмушнинг 8 сири\tЎғлингизга тўғри тарбия бераяпсизми?\tЭркак киши билан мулоқотга киришишнинг 3 сири\tКомадаги аёл эрининг сўзларидан кейин ўзига келди\tБўлажак ёрингиз қандай бўлиши керак?\tОтправить\nКамерон Диасдан чиройли қомат сари 6 қадам\nБалиқли “Ҳасип” - тушлик учун ажойиб егулик!\nСиз — ягона ва бетакрорсиз! Бунга ишонсангиз, бас! Балиқли пирог - бир тайёрлаб кўринг-а!\n«Хоним, ёшингиз нечада?..» Доимо яшариб юриш сирлари\nУй бекалари учун бахтли турмушнинг 8 сири


Мақолалар мазкур саъна бўйича сараланган: Четверг, 14 Июль 2016\nДалалардан — чет эллик буюртмачиларга\nШўрчи туманидаги “Шўрчи Агро тайёрлов” масъулияти чекланган жамияти жамоаси жорий пишиқчилик мавсумида 100 тоннага яқин қишлоқ хўжалиги маҳсулотларини хорижга чиқарди.\nЗамонавий бозор механизми ва экспорт салоҳияти\nжаҳонда Ўзбекистон мева-сабзавотлари довруғини янада юксалтиришга хизмат қилмоқда\nСоғлом авлод камоли — юрт иқболи\nИстиқлолимизнинг дастлабки йиллариданоқ мамлакатимизда баркамол авлодни тарбиялаш, болалар спортини ривожлантириш ва оилаларда соғлом турмуш тарзини кенг қарор топтириш масалаларига алоҳида эътибор қаратиб келинмоқда.\n«Ўзбекистон — Марказий Осиёнинг юраги»\nМамлакатимиз Мустақиллигининг 25 йиллиги арафасида Европанинг ижтимоий-сиёсий ва ишбилармон доиралари вакиллари ўзбек халқини ушбу юбилей санаси билан қутлашар экан, республикамиз суверен ривожланиш йиллари давомида эришган муваффақиятлар хусусида ўз фикр-мулоҳазаларини ҳам билдиришмоқда.\nИнвестиция, модернизация ва янги қувватлар\nқишлоқ хўжалигини замонавий техника ҳамда ускуналар билан таъминлаш имконини бераётир\nЯнги лойиҳалар самараси\nЖорий йилнинг биринчи чорагида вилоят марказида қурилиш саноати йўналишида 21 та лойиҳа рўёбга чиқарилди. Жумладан, “Keys luck” масъулияти чекланган жамиятига банкнинг 250 миллион сўмлик маблағи жалб этилгач, бу ерда томёпқичлар тайёрлашга киришилди.\nНоёб андозалар асосида\nҚўштепа туманида “Қўштепа ипак гиламлари” қўшма корхонаси ишга туширилди. 1 миллиард 800 миллион сўмдан зиёд сармоя ҳудуддаги қаровсиз бинони реконструкция қилишга йўналтирилди. Шу тариқа бу ерда адрас, атлас ва ипак -гиламлар тўқишга киришилди.\nДоимий даромад манбаи\nХонқа туманида фаолият бошлаган “Мирзоҳид-кўпал” оилавий корхонасида 250 миллион сўм маблағ эвазига кунига бир тонна сутни қайта ишлаш йўлга қўйилди. Ҳозир бу ерда тайёрланаётган 4 турдаги хуштаъм неъматлар аҳоли дастурхонига тортиқ этилаяпти.\nИшлаб чиқариш кўлами кенгайди\nОқолтин туманидаги “Сардоба текстиль” қўшма корхонаси маҳсулотларига талаб тобора ортмоқда.\nЖилоси тиниқ бўёқлар\nОролбўйи минтақаси аҳолиси бино ва хонадонларни пардозлашда Нукус шаҳрида фаолият бошлаган “Байрамова Айгул” масъулияти чекланган жамияти маҳсулотларини афзал кўришмоқда.


Муяссар Раззоқова билан интервью- Kruz.uz\nМуяссар Раззоқова билан интервью\n15:34, 06.01.2017 982 0 Маданият\nМиллий опера санъатимиз юлдузи, Ўзбекистон халқ артисти Муяссар Раззоқовани юртимизда ҳам, хорижда ҳам жуда яхши биладилар, ижросини севиб тинглайдилар. Яқинда санъаткор мухлислар эътиборига ҳавола этган “Мафтункор опера баҳори” деб номланган концерт дастури фикримиз далилидир. Опера санъати ихлосмандлари икки кун давомида севимли хонанда ижросида ўзбек ва европа опера дурдоналаридан ариялар, қўшиқ ва романслар тинглашга муваффақ бўлишди. Мазкур концерт, опера санъатининг бугунги қиёфаси ва келажаги ҳақидаги таниқли санъаткор билан бўлган суҳбатни эътиборингизга ҳавола этмоқдамиз.\n— Муяссархон, аввало, концерт муваффақиятли ўтгани билан табриклайман. Янглишмасам, юртимиз опера хонандаларидан фақат сиз алоҳида концерт дастури билан мухлислар олдида ҳисобот бериб турасиз. Энг сўнгги якка дастурингиз қачон бўлганди?\n— Бундан олдинги яккахон концертим 2012 йили бўлиб ўтган. Мана, бу йил яна опера санъати мухлислари билан юзма-юз учрашдим. Аввало, ушбу концертим мустақиллигимизнинг 25 йиллиги арафасида ўтаётгани учун дастур устида жиддий ишладим, қўшиқларни ҳам ўзим жойлаштирдим. Қолаверса, бу гал концерт икки кун давом этди ва халқаро миқёсда ташкил этилди. Таниқли италян композитори ва дирижёри Жерардо Колелла ҳамда Шимолий ва Жанубий Осетия халқ артисти, кўплаб халқаро мукофотлар совриндори Вероника Джиоева билан бир саҳнада концерт беришимиз ўзим учун ҳам, мухлислар учун ҳам ёқимли бўлди, назаримда. Айниқса, италян дирижёрининг таёқчани ниҳоятда енгил, айни пайтда юксак профессионал савияда ишлатиши ҳеч бир қийналмай куйлашимга шароит яратди. Агар дирижёр зўр бўлса, хонанда оркестр ҳақида ўйламай, фақат ижро ҳақида ўйлайди, овоз ҳам ўз-ўзидан жойига тушиб кетаверади.\nНокамтарликка йўймангу, опера хонандасининг кетма-кет икки кун куйлаши дунё амалиётида деярли учрамайдиган ҳодиса. Мен эса таваккал қилдим. Операда жонли ижро этиш осон эмас. Ҳатто бу ҳақда Вероника ҳам гапирди. “Муяссар, бекор кетма-кет икки кун концерт қўйибсан. Ахир, овозинг чарчаб, куйлолмай қолсанг нима бўлади?”, деди у ҳаяжонланиб. Шукрки, ҳар қандай чўчишлар ортда қолди, концерт, назаримда, ёмон ўтмади.\nЭътибор берган бўлсангиз, олдинги концертим билан бу йилгиси орасида тўрт йил фарқ бор. Аслида ҳам хонанда ҳар йили концерт бериши шарт эмас, деб ўйлайман. Чунки якка концертнинг 60-70 фоизи, албатта, янги асарлардан иборат бўлиши керак. Ваҳоланки, бир йил оралиғида бундай янги репертуар қилиб бўлмайди. Яхши асар ҳар куни туғилавермайди.\n— Сир эмас, бугунги ўзбек опера санъатида ёшлар анча кучайиб қолди. Бир қатор ёш истеъдодлар халқаро танловлардан совриндор бўлиб қайтишяпти. Назаримда, опера санъатига қизиқувчилар ҳам кўпайиб, улар орасида ёшлар салмоқли ўрин эгаллаяпти.\n— Бу, биринчи навбатда, давлатимизнинг, Президентимизнинг шу соҳага қаратаётган эътибори, ғамхўрлиги ва яратилаётган шарт-шароитлар, имкониятлар самараси. Қаранг, фақат баҳор ойининг ўзида иккита катта тадбир — Назира Аҳмедова номидаги опера хонандалари танлови ва “Ёшлик баҳори” ёш опера ижрочилари кўрик-фестивали бўлиб ўтди. Ҳар икки тадбир ҳам ўзбек опера санъатининг келажаги ишончли қўлларда эканини намоён этди. Айниқса, Хўжаназар Жумаев, Шуҳрат Чориев, Бирдона Маткаримова, Улуғбек Тожиматов, Султонбек Абдураҳимов каби ёш ижрочиларнинг чиқишларидан кўнглим тўлди. Улар бемалол чет элларда ўзбек опера санъати имкониятларини кўз-кўз қила оладилар, деб ўйлайман.\nШу ўринда баъзи истакларни айтиб ўтмоқчи эдим. Назира Аҳмедова хотирасига бағишлаб ўтказилган танлов уч турдан иборат бўлиб, охирги турда хонандалар оркестр жўрлигида ижро этишди ва ғолибларни аниқлаш қийинчилик туғдирмади. “Ёшлик баҳори” эса битта турдан иборат бўлиб қолди, оркестр қатнашмади. Бундай шароитда ҳақиқий овозни ажратиб олишда бироз мураккаб вазият вужудга келади. Биз истасак-истамасак, ҳақиқий ижро фақат оркестр билан куйлаганда намоён бўлади. Шунингдек, “Ёшлик баҳори”ни 18 ёшдан 25 ёшгача бўлган истеъдод соҳиблари орасида ўтказсак, тўғрироқ бўлармиди… Чунки йигирма беш ёшдан ошганлар аллақачон иш фаолиятини бошлаган, илгари ҳам бу каби танловларда имкониятини синаб кўрган. Улар имкониятига қараб халқаро танловларда қатнашгани маъқул. Албатта, ҳар қандай тадбирнинг йилдан-йилга такомиллашиб боришини ҳисобга оладиган бўлсак, камчиликларимиздан хулоса чиқариб, фаолиятимизни янада мукаммаллаштириш учун вақт ҳам, имконият ҳам етарли. Зеро, ҳар қандай танловдан асосий мақсад янги қиёфалар, янги ва ноёб овозларни кашф этишдир.\n— Сиз 2014 йилдан буён консерваториянинг академик хонандалик кафедрасини бошқариб, талабаларга куйлаш сир-асрорини ўргатиб келасиз. Педагоглик ва ижодий фаолиятни биргаликда олиб бориш қийинчилик туғдирмаяптими? Ҳақиқий опера хонандаси бўлиш учун нималарга эътибор бериш керак, деб ўйлайсиз?\n— Аксинча, ёшлар билан ишлаш менга илҳом бағишлаяпти. Айниқса, операни астойдил севадиган, Оллоҳ берган овоз имкониятлари катта бўлган истеъдодлар билан ишласам, завқ-шавққа тўламан, ўзбек операси келажагидан кўнглим тўқлиги ортади. Лекин академик хонандаликка қадам қўяётган ижрочилар билан ишлашнинг ўзига яраша қийинчиликлари ҳам бор. Умуман, профессионал опера хонандасини тайёрлаш ниҳоятда нозик ва мураккаб жараён. Баъзан бошида яхши овоз билан келганлар охирида опера куйлашга ярамай қолиши ҳам мумкин. Ёки аксинча ҳолатлар ҳам кузатилади. Шубҳасиз, бу мураббийга боғлиқ. Ҳар бир устоз шогирдига овозидан тўғри фойдаланиш йўлларини ўргатиши керак. Баъзилар опера айтиш учун баланд овознинг ўзи етарли, деб ўйлайди. Лекин бу жуда нотўғри фикр. Ҳамма ҳам бақиришни билади. Операда эса баланд нотани фақат бақириш билан олиб бўлмайди. Шунинг учун бўлажак хонандаларда, биринчи навбатда, санъаткорона дидни тарбиялашимиз керак.\nШу ўринда яна бир нарсани алоҳида таъкидлашни истардим. Албатта, ҳар қандай соҳани мукаммал эгаллаш учун изланиш ва меҳнат қилиш талаб этилади. Лекин профессионал опера хонандаси бўлиш учун ниҳоятда машаққатли изланишлар, тинимсиз машқлар зарур. Юқорида опера хонандаларининг якка концерт беришлари ҳақида гапиргандик. Бунинг биринчи мураккаблиги шундаки, операда фонограмма билан томошабин олдига чиқиб бўлмайди. Демак, концерт бермоқчи бўлган одам ўнлаб опералардаги арияларни ёддан билиши, бундан ташқари ўзбек композиторларининг асарларини, романсларини куйлаши керак. Ана шунинг уддасидан чиқа оладиган одам якка дастур тайёрлаши мумкин. Шундай ишларга қодир шогирдлар етиштириш бизнинг бурчимиз.\nБундан буёғига фақат эришилган ютуқлар билан чекланиб қолмай, совриндорларимиз чет эллардаги нуфузли опера театрлари билан ҳамкорлик шартномалари тузишлари, ёшлар, айниқса, ҳар бир муваффақиятини янгиси билан мустаҳкамлаб бориши керак. Ҳозир опера санъатимиз ютуқлари кам эмас, келажакда ундан ҳам юқори натижаларга эришишимизга ишонаман. Ёшларнинг “Опера хонандаси бўламан”, деб ўз оёғи билан ўқув даргоҳларига кириб келаётгани шундан далолат бериб турибди. Улар орасида вилоятлардан келаётган иқтидорли ёшлар кўплигини айтмайсизми!\nЕтишиб келаётган профессионал кадрларга кенг йўл очиш учун фақат пойтахтда эмас, баъзи вилоятларимиз марказларида ҳам опера театрлари, театр-студиялар очиш ҳақида ўйлаб кўриш керак.\nЎзимга келсак, театримиз навбатдаги мавсумда “Дилором” операсини қайта саҳналаштиришини, унда асосий образни ижро этишни истайман. Жаҳон дурдоналаридан машҳур композитор Беллинининг “Сомнамбула” (“Ойпараст”) операсида бош партияни ижро этишни орзу қиламан. Юртимиз тинч, осмонимиз мусаффо, саломатлик бўлса, ниятларимиз, албатта, ижобат бўлгай.\nБайниязов Ғайратбай талончи Мажбурий ижро бюроси скрипкалар автокарвон “Асал байрами” ҚР прокурори STYLE TV Навоий Cупер-контракт\nКеча, 19:19 2104\n21:23, 20.02.2019 1679\n20:51, 16.02.2019 1132


Ўзбекистон ва Тожикистон терма жамоалари Тошкентда ўртоқлик ўйинини ўтказади - 25.06.2020, Sputnik Ўзбекистон\nЎзбекистон ва Тожикистон терма жамоаларининг баҳси 4 сентябрь куни “Бунёдкор” стадионида бўлиб ўтади. 25.06.2020, Sputnik Ўзбекистон\n© Sputnik / Alexey Kudenko / Фотобанкка ўтишФутбольный мяч\nЎзбекистон ва Тожикистон терма жамоаларининг баҳси 4 сентябрь куни “Бунёдкор” стадионида бўлиб ўтади.\nТОШКЕНТ, 25 июн — Sputnik. Ўзбекистон футбол терма жамоаси сентябрь ойида Тожикистон терма жамоаси билан ўртоқлик ўйини ўтказади. Бу ҳақда Ўзбекистон футбол ассоциацияси хабар берди.\n7 Июн 2020, 18:27\nВадим Абрамов қўл остидаги жамоа октябрь ва ноябрь ойларида ЖЧ—2022 ва Осиё Кубоги—2023 саралашидан ўрин олган қолдирилган ўйинларни ўтказади.\nМазкур расмий ўйинларга тайёргарлик кўриш мақсадида Ўзбекистон Тошкентда Тожикистон билан ўртоқлик ўйини ўтказади.\nТаъкидланишича, ўйин 4 сентябрь куни “Бунёдкор” стадионида бўлиб ўтади.


Бугунги муаммоларни ечиш учун 30 йил олдинги фактлар яроқсиз! » Жиззах шаҳар ҳокимлиги расмий ахборот портали\nРасмий ахборот портали » Янгиликлар » Бугунги муаммоларни ечиш учун 30 йил олдинги фактлар яроқсиз!\nДунёдаги ҳар бир мамлакат, ўзининг аҳолиси ва унинг яшаш ҳолати бўйича ишончли маълумотга эга бўлиш мақсадида мунтазам равишда аҳолини рўйхатга олади. Кўпчилик мамлакатларда аҳолини рўйхатга олиш ҳар беш ёки ўн йилда амалга оширилади.\nҲозир жаҳоннинг кўплаб ривожланган давлатларида аҳоли ўртача ҳар ўн йилда камида бир марта рўйхатдан ўтказилмоқда. Халқаро амалиёт шундай! Бизда-чи? Ўзбекистон ҳудудида илк бор аҳолини рўйхатга олиш тадбири 1897 йилда амалга оширилган. Шундан сўнг 1926, 1939, 1959, 1970, 1980 йилларда аҳоли рўйхатга олинган. Ушбу тадбир сўнгги бор 1989 йилда ўтказилиб, ўша пайтда республикамиз аҳолиси 19,7 миллион кишини ташкил этган.\nАмалдаги жорий ҳисобга кўра, 2020 йилнинг 1 январь ҳолатига кўра республикамиз доимий аҳолиси сони 33 905,8 минг кишини ташкил этиб, шундан шаҳар аҳолиси сони 17 118,4 минг кишини (жами аҳоли сонига нисбатан 50,5 %), қишлоқ аҳолиси сони 16 787,4 минг кишини (49,5 %) ташкил этади. Жами аҳолимизнинг 50,2 % ни эркаклар (17 036,1 минг киши), 49,8 % ни аёллар (16 869,7 минг киши) ташкил этади.\n2019 йил давомида республика бўйича туғилган болалар сони\n815,9 минг нафарни, вафот этганлар 155,0 минг кишини ташкил этган. Республика ҳудудлари кесимида, 2020 йил 1 январь ҳолатига кўра энг кўп аҳоли сони Самарқанд вилоятида 3878,0 минг кишини (республика жами аҳолиси сонидаги улуши 11,4 %), Фарғона вилоятида 3752,0 минг кишини (11,1 %) ва Қашқадарё вилоятида 3280,1 минг кишини (9,7 %) ташкил этди.\nАҳолининг жорий ҳисоби бўйича мавжуд маълумотлар аҳоли сони, яшаш шароити, маълумоти, бандлиги, ёш-жинс таркиби, миллат таркиби, республика ҳудудида аҳолининг жойлашуви ва бошқа ижтимоий-демографик ўзига хосликлар тўғрисида аниқ хулоса ва таҳлиллар қилишга етарлича имконият бермаяпти.\nМамлакатимизда 1989 йилдан кейин ҳали бирор марта ҳам аҳолини рўйхатга олиш ишлари бажарилмади. Бу масалани роппа-роса 30 йил ортга суриб келдик. Шу туфайли демографик муаммоларимиз қалашиб кетди. Одамларнинг ҳақиқий ҳаёт тарзини ўрганиш ва уларга амалий ёрдам кўрсатишда қатор қийинчиликлар вужудга келди.\nНиҳоят БМТ 2015 йилнинг 10 июнида “2020 йилда аҳоли ва уй-жой фондини рўйхатга олиш борасидаги принциплар ва тавсиялар” резолюциясини қабул қилди. Унга кўра, БМТга аъзо давлатлар камида бир марта аҳоли ва уй-жой фондини рўйхатга олишни ўтказиши белгилаб қўйилди. Ҳозир Ҳамдўстлик давлатларида бу жараёнга тайёргарлик бошланиб кетган. Хусусан, Ўзбекистонда ҳам! Президентимизнинг 2019 йил 5 февралдаги “Ўзбекистон Республикасида 2022 йилда аҳолини рўйхатга олишни ўтказиш консепциясини тасдиқлаш тўғрисида”ги Фармони бу борада ҳуқуқий асос бўлиб хизмат қилмоқда.\n«Камбағалликни камайтириш – энг муҳим ва энг долзарб масаладир»\nЖИЗЗАХ ШАҲРИНИНГ МАКРОИҚТИСОДИЙ КЎРСАТКИЧЛАРИ (2019 йил январь-март)


ЎзА - Валюта айрибошлаш шохобчалари сони ортмоқда\nВалюта айрибошлаш шохобчалари сони ортмоқда\n21.09.2017 15:55 Чоп этиш версияси\n“Қишлоқ қурилиш банк” ахборот хизматидан маълум қилишларича, мазкур фармон ижросини таъминлаш мақсадида қатор чора-тадбирлар ишлаб чиқилган. Хусусан, аҳолига ва юртимиз меҳмонларига қулайлик яратиш учун банк тизимидаги мавжуд 15 та валюта айирбошлаш шохобчасига қўшимча равишда минтақавий ва туман филиаллари, йирик бозор ва савдо марказлари ҳудудларида фаолият кўрсатаётган мини-банкларда 33 валюта айирбошлаш шохобчаси ташкил этилган.\nЖорий йилнинг 5 сентябридан буён банк валюта айирбошлаш шохобчаларида хорижий валюталар сотиб олинмоқда. Иш ҳажмининг ортгани ҳисобига мавжуд 10 та конверсион операциялар бўлимига қўшимча равишда яна 29 та филиалда конверсион операциялар бўлими ташкил этилди.\n– Бугунги кунда банкимизда чет эл валютасини сотиб олиш мақсадида ишлатиладиган конверсион карталарни расмийлаштириш учун амалга ошириладиган тўлов 100 минг сўм, – дейди банк бош мутахассиси Эътиборхон Мансурова. – Чет эл валютасидаги картанинг камайтирилмайдиган қолдиқ депозити 100 долларни ташкил этади. Бу маблағ карта эгасига тегишли бўлиб, у чет эл банклари картага кўрсатилган хизмат учун маблағ ечиб олганда карта балансининг пасайиб кетиши натижасида банк-эмитент кўриши мумкин бўлган зарарнинг олдини олиш мақсадида йўлга қўйилган. Агар карта ёпилса, мазкур маблағ карта эгасига қайтариб берилади. Халқаро тўлов картаси балансида мавжуд бўлган маблағлардан савдо ва хизмат кўрсатиш корхоналарида товар ва хизматлар учун нақд пулсиз тўловлар ўтказилганда банк комиссияcи миқдори 0,7 фоизни, банкомат орқали нақд пул олинганда ушлаб қолинадиган банк комиссияcи 1 фоизни ташкил этади.\nЯна бир қулайлик. Банкда конверсион карталараро пул ўтказмалари хизмати жорий этилди. Эндиликда конверсион карта эгалари ўз ҳисобидан хорижий валютани қабул қилувчи чет элда бўлган тақдирда ҳам картадан картага ўтказишлари мумкин. Бунда маблағ ўтказувчи ҳам, қабул қилувчи ҳам “Қишлоқ қурилиш банк” конверсион картасига эгалари бўлиши лозим.\nАйни вақтда, харид қилинадиган валюта миқдори, валюта сарфланиши режалаштирилган давлатлар ва банкоматларда ечиладиган валюта миқдорига ҳеч қандай чекловлар мавжуд эмас. “Қишлоқ қурилиш банк”да валюта айирбошлаш масалалари бўйича “Ишонч телефонлари” фаолияти йўлга қўйилган.\nБанк мижозлари ва фуқаролар қўйидаги телефон рақамларига қунғироқ қилиб, ўзларини қизиқтирган саволлар, таклифлар ва шикоятлар билан мурожаат қилишлари мумкин. (0-371)150-10-01, 150-76-46, 150-76-84.


Маҳбуснинг йули битта. - Россия Федерациясида экстремистик ташкилот сифатида тан олинган\n17 Avgust 18:34 Жаҳон\nАУЕ ЖАҲОН РОССИЯ ЭКСТРЕМИЗМ ЭКСТРЕМИЗМ ТАШКИЛОТИ\nРоссияда машҳур АУЕ* ёшлар ҳаракати экстремистик ташкилот сифатида тан олинди.\nТегишли қарор Россия Федерацияси Олий суди томонидан қабул қилинди. У бугун, 17 августдан бошлаб кучга киради.\nАУЕ* – «Маҳбусларнинг шаҳар бирлиги» ёки «Маҳбусларнинг жиноий бирлиги» деган маънони англатади.\nРоссия Олий суди «Маҳбусларнинг шаҳар бирлиги» (АУЕ*) ни экстремистик ташкилот деб тан олди.\nҚамоқхона ишқини яхши кўрганлар охир-оқибат ўз идеалларига яқинлашиш имкониятига эга бўладилар.\nРоссия Бош Прокуратура айтишларича, ушбу жиноий субмаданият вакиллари «руҳияти вайронкор таъсирга жуда мойил бўлган» ўспиринларни фаол равишда жалб қилишади.\nСтолтенберг Газпромни газ нархини манипулятсия қилишда айблади\nАУЕ* аъзолари вояга этмаганлар орасида ўғрилар ва қамоқхона тушунчаларини фаол равишда уйғотмоқда ва тарғиб қилмоқда, уларни жиноий фаолиятга мойил қилмоқда. Бироқ, Россиянинг кўпгина минтақаларида бу ҳодисага узоқ вақт давомида аниқ бир таъриф берилмаган эди.\nБаъзи вилоятлар ҳокимиятлари «АУЕ»* мавжуд эмаслигини таъкидлаб, ушбу ёшлар субмаданиятининг мавжудлигини рад этди, шунчаки жиноий ишқий романтикаси мавжуд.\nБироқ, бир қатор вилоятларда улар ўспиринларнинг АУЕга* киришини назорат қилиш учун фаол иш олиб боришди. Шуни таъкидлаш керакки, субмаданият вакилларининг фаолияти аллақачон виртуал текисликка кўчиб ўтган, бу эрда катта ёшдаги ўспиринларни жалб қилиш осон деб айтишди.\nУшбу ташкилотнинг кўплаб издошларини оммабоп ижтимоий тармоқларда топиш мумкин ва унга қизиқиш жуда тез ўсиб бормоқда.\nҲозирда Россия Интернет маконида камида 39 минг АУЕ* гуруҳлари мавжуд, улар 6,5 миллион обуначиларга эга.\nШвеция НАТО аъзолигидан воз кечди: Бош вазир баёнот берди\nБош прокуратура бундай бузғунчи субкултурани тақиқлаш ёш авлод манфаатларини янада самарали ҳимоя қилишга ва «жамиятни яхшилашга ҳисса қўшишга» ёрдам беришини қўшимча қилди.\nРоссия Федерациясида тақиқланган экстремистик ташкилот.\nНАСА Hubble телескопини ишга қайтарди\nАфғонистон: Толибон музокаралари беҳуда\nБелоруссия: хавфсизлик сабабли интернет тезлиги пасайтирилди\nИлон Маск шу ҳафта 5 миллиард долларлик Тесла акцияларини сотди


Шавкат Мирзиёевнинг Ўзбекистон парламентига мурожаатномасидан 15 иқтибос — тўлиқ видео - Уч илдиз\nby Тўлқин Эшбек · 23.12.2017\nБу барчамиз учун ҳаётий Дастуриламалга айланмоғи лозим, дейди Дониш домла ҳаммани ўқишга ва теран хулоса чиқаришга даъат этиб.\nЎзбекистон Республикаси президенти Шавкат Мирзиёев Тошкентдаги симпозиумлар саройида ўтказилган йиғилишда Ўзбекистон Республикаси Олий Мажлиси Сенати ва Қонунчилик палатасига мурожаат қилди. Қуйида президентнинг парламентга мурожаатидан 15 та энг қизиқ иқтибослар тўплаб чиқилди.\n«Жуда катта марра белгилаб олганмиз»\n«Жуда катта марра олганмиз. 25 йилда қилинмаган ишлар маррасини олганмиз. Бизнинг сиёсатда оёғимизга кишан бўлган битта масала бор – нореал рақамлар ортидан қувиш. Энди амалий натижадорлик, инсон манфаатлари ислоҳотларнинг бош мақсади этиб белгиланди.\nДарров бир йилда ҳамма нарсани қилиб бўлмайди. Буни билимли, илмли одамлар қилади. Олтин валюта захиралари бир йилда 1,1 млрд. долларга кўпайди. Кўпайгани давлатимиз қудратидан далолат», — деди президент.\n2018 йилнинг номланиши\n«Йилга ном қўйишда жуда кўп ўйладим. Чунки бу номлар фақат кўчага чиройли қилиб ёзиб қўйиш учун эмас, келгусида, албатта, қандайдир натижа бериши керак.\nМен янги — 2018 йилга юртимизда «Фаол тадбиркорлик, инновацион ғоялар ва технологияларни қўллаб-қувватлаш йили», деб ном беришни таклиф этаман.\nЯнги фикр, ғоя, инновация бўлмаса, келажакда юта олмаймиз, ҳар бир ҳоким буни билиши керак», — деди президент.\nВилоятлар раҳбарлари нима учун бўшатилди?\n«Нега мен икки вилоят ҳокимини ишдан олдим? Тошкент ва Жиззах вилоятларининг ҳокимлари — Шукрулло Бобоев ва Улуғбек Узоқов тажрибали одамлар эди. Лекин улар пахтага қўшиб ёзишни бошлашди. Пахтани бир кило бўлса ҳам, ҳисоб-китобини тоза қил, дегандим.\nМен ернинг тагида илон қимирласа биламан. Аммо энди бундай ишлаб бўлмайди. Ўзбек халқининг бошидан не-не кунлар ўтмади. Бошимизга Гдлян, Ивановлар солган кунлар керак эмас. Биз у кунлар қайтишини истамаймиз. Бизга қўшиб ёзувчилар керак эмас. Менга миллатни севадиган одам керак», — деди Ш.Мирзиёев.\nЖурналистика университети ташкил этилади\n«Бугунги кунда юртимизда 1.500 дан зиёд оммавий ахборот воситаси фаолият кўрсатмоқда.\nЎз-ўзидан равшанки, уларнинг барчасига юқори малакали кадрлар керак. Афсуски, бундай кенг кўламли вазифани бир жойда марказлаштирган ҳолда ҳал этадиган таянч олий ўқув юрти мамлакатимизда мавжуд эмас.\nНодавлат ОАВ, интернет сайтларини молиявий қўллаб-қувватлаш мақсадида давлат жамғармасини тузиш мақсадга мувофиқ. Шу сабабли, журналистика ва оммавий коммуникациялар университетини ташкил этамиз», — деди президент.\nЙўл-патрул хизмати инспекторлари камера билан таъминланади\n«Пост-патруль хизмати ходимларининг видеокамераси бўлмаса, ҳайдовчилар у билан гаплашмаслиги керак. Камера бўлмаса, у пора олиш пайида бўлади. Вилоятлар чегарасидаги постлар ҳам камайтирилади. Масалан, Хоразмдан йўлга чиққан одам Тошкентга келгунча текширувдан ўтавериб, тинкаси қурийди.\nЭнди ЙПХ ходими тўхтатади, камера билан гаплашади, бўйнига кичкина камера осиб қўяди, бу тамагирлик, мансабини суиистеъмол қилиш ҳолатларининг олдини олади», —деди президент.\n«Миллий хавфсизлик хизмати 26 йил аввал ҳукумат тасдиқлаган низом асосида ишлаб келмоқда. Ҳар қандай оддий ҳаракат ҳам МХХга қарши, деб баҳолаб келинган. Ҳар қандай оддий масала ҳам миллий хавфсизликка таҳдид, деб баҳолаб келингани ушбу идора ваколатларининг асоссиз кенгайиб кетишига сабаб бўлган. МХХ фаолиятини ислоҳ қилиш вақти келди», — деди президент.\nШавкат Мирзиёевнинг энг катта армони\n«Жойларда баъзи мутасаддилар тадбиркорга каламушдай ёпишиб олган. Тадбиркорларни текширавериб, ишлашига йўл қўймайди. Уларни амалда етарлича қўллаб-қувватлай олмаётганимиз — менинг энг катта армоним. Икки йил улар текширилмайди. Энди уларни текшириш билан прокуратуранинг махсус бўлими шуғулланади. Буни шахсан Президент назорат қилади», — деди Мирзиёев Олий Мажлис Сенати ва қонунчилик палатаси аъзоларига мурожаатномасида.\nҲокимларнинг ваколати ҳақида\n«Кейинги пайтда халқ депутатлари кенгашларининг ролини, халқ депутатлари ваколатлари тубдан оширилди. Сиёсий партияларнинг маҳаллий ҳокимият идораларининг шакллантириш борасида ваколатлари борасида босқичма-босқич кенгайтирилди. Депутатлик назорати эса мустаҳкамланди. Бироқ очиқ тан олиш керак, ҳокимларнинг ҳам маҳаллий кенгашларга, ҳам ижро ҳокимиятига раҳбарлик қилиши демократик принципларга мос келади, деб бўлмайди. Ҳеч қаерда бундай нарса йўқ», —деди президент.\nМирзиёев Ўзбекистон ёшлари халқаро ассоциациясини тузишни таклиф қилди\n«Ёшлар ҳақида гап кетганда, мен доим бир нарсани ўйлайман. Мана, бугунги кунда қанча-қанча ёшларимиз чет элларда таълим олмоқда, меҳнат қилмоқда. Албатта, уларнинг орасида ўз йўлини топиб, бегона юртда ҳеч кимдан кам бўлмай яшаётганлари ҳам кўп. Лекин Ватан соғинчи ҳар қандай одамни ҳам қийнайди. Шунинг учун улар билан доимо алоқа ўрнатиш, уларнинг ҳуқуқ ва манфаатларини ҳимоя қилиш, юртимизга қайтиш истагида бўлганларни қўллаб-қувватлаш бўйича ишларни кучайтиришимиз зарур.\nШу мақсадда Ўзбекистон ёшлари халқаро ассоциациясини тузиш ва унинг самарали фаолият юритиши учун тегишли шароит яратиб беришимиз керак», — деди президент.\nДиний оқимларга берилган кишиларга қарши кураш\n«Қандайдир ақидапараст, диний оқимларга берилган кимсаларнинг чиқиб келиши энди бизга ярашмайди. Биз буни билиб, билмаганга олдик. Халқ, жамият шуғулланиши керак, депутат эътибор қаратиши керак.\n«Маҳалла», нозир хиёнат қилса, бизга ундай одамлар, раҳбарлар нега керак? Нега ИИВга қаттиқ қараяпман? Мана, Москвада йиғилишда қатнашишди вакилларимиз. Қачон огоҳ бўламиз — ҳар бир кўча, уйда, маҳаллада эга бўлса. Маҳалладаги имом ҳақиқий исломни тушунтира олса, адашганларни киргизишга ҳаққимиз йўқ. Худо ҳам, бандаси ҳам бизни кечирмайди», — деди президент.\nФуқаролар парламентга электрон мурожаат қилишлари мумкин бўлади\n«Бир гуруҳ фуқаролар томонидан илгари сурилган ташаббусларни Олий Мажлис ёки халқ депутатлари кенгашлари кўриб чиқиши мажбурий экани қонунда белгилаб қўйилиши лозим.\nИнтернетда «Менинг фикрим» деган махсус веб-саҳифа ташкил этилади. Бу ақлли депутатга ёқади. Сизларга ҳам осон бўлади. Одамларимиз фикрларини, ташаббусларини электрон тарзда юборади. Фуқаролар давлат ва жамият ҳаётига дахлдор муҳим масалалар бўйича ўз фикрларини билдиришлари мумкин бўлади», — деди президент.\nБюрократия муаммолари ҳақида\n«Айниқса, аҳолига хизмат кўрсатиш соҳаларида ўтириб олган амалдорлар фаолиятида отангга бор, онангга бор қабилидаги сансалорлик авжига чиққан. Бундай ҳолга энди тоқат қилиб бўлмайди. БТИ солиқчилардан ҳам порахўр бўлиб кетган. Ерни қонунсиз ким беради? БТИ ер тузувчи, энди ундай нарса йўқ, энди ҳамма масалани кунма-кун ҳал қилиб беради.\nШовотда хусусий боғча очиш учиш Тошкентга 1000 километрдан кўпроқ йўл босиб келиш керак. Бу — бюроктратизм. «Хусусий боғча қиламан», деган одам охири ўзини Амударёга ташлаб юборади-ку? Шу даражага олиб келишади.\nДавлат хизматлари агентлиги ҳақида\n«Бу агентлик ишга тушиши билан ўша энди қишлоқ туманларидаги ҳолат ҳамма жойда — нотариал идорада навбат, паспорт бериш навбат, маҳалладан маълумотнома олиш навбат, машинага ҳам навбат — ҳамма жойда коррупцияга барҳам беради.\nЭнди ундай гаплар бўлмайди. Бирор киши келиб мурожаат қилса-ю, унга маълумотнома берилмадими — президент қабулхонасига келади. Тошкентдаги раҳбарни дарров ишдан олиб ташлайман. Мана, кўряпсиз янги кадрлар қўймоқдамиз, икки йилдан кейин улар зўр ишлайди. Мен уларга ишонаман».\n«Тадбиркорлик Ўзбекистонда нега ривожланмаяпти? Газ бор, электр бор, маҳсулот бор. Бунга ўзимиз — давлат идоралари йўл қўймаяпмиз. Ҳеч кимга керак бўлмаган тартиблар сақлаб қолинмоқда. Жойларда амалдорлар фақат ўз манфаатини ўйламоқда. Черчилл шундай деган: Баъзилар тадбиркорлар деганда соғин сигирни, фақат саноқлилар оғир аравани тортаётган меҳнаткаш отни тушунади.\nТадбиркорлик субъектларини текширишни 2 йилга тўхтатиш таклиф қилинди\nТадбиркорлар билан энди прокуратура ишлайди. Уларни эшитади, қонуний ёрдам беради, ҳуқуқларини ишончли ҳимоя қилади. Кимнидир назорати остида деган гаплар энди йўқ. У кўприклар куйиб кетиб бўлган. Нопок тадбиркорларга ҳам муросасиз муносабатда бўлиш лозим.\nТекширишлар ўтказишга рухсат беришнинг махсус электрон ахборот тизимига ўтиш ва унинг назоратини Бош прокуратурага юклаш мақсадга мувофиқ. Шунингдек, барча тадбиркорлик субъектларининг молиявий-хўжалик фаолиятини текширишни 2 йил муддатга тўхтатсак, нима дейсизлар?» —деган президент.\nТўлиқ видео (YouTube)\nNext story Высокая духовность — непобедимая сила Ислама Каримова


Экологлар қаёққа қараяпти? Олтинкўл туманидаги дарёда бир кун қизил, бир кун кўк сув оқмоқда – КУН УЗ\nГлавная / Жамият / Экологлар қаёққа қараяпти? Олтинкўл туманидаги дарёда бир кун қизил, бир кун кўк сув оқмоқда\nЭкологлар қаёққа қараяпти? Олтинкўл туманидаги дарёда бир кун қизил, бир кун кўк сув оқмоқда\nanvarj63 2 weeks ago\tЖамият Comments Off on Экологлар қаёққа қараяпти? Олтинкўл туманидаги дарёда бир кун қизил, бир кун кўк сув оқмоқда 20 Показы\nАндижон вилояти Олтинкўл туманининг марказий ҳудудида “Асака ташламаси” сойи “Улуғнор” каналига қуйилиб, битта “Улуғнор” каналига айланади. Унинг бир ирмоғи эса Қорадарёга қўшилиб кетади.\nАйни пайтда секундига 30 кубометр сув оқимига эга мазкур канал “экологик ҳалокатли” ҳолатда. Сабаби, каналнинг суви бир кун қизил, бир кун кўк рангда бошқа пайтларда эса турли рангларга бўялиб оқмоқда.\nДарё сувининг ранги ҳудуддаги, “KONTEKS-TASHKENT” трикотаж маҳсулотлари ишлаб чиқарувчи корхонасининг бўёқ цехида матоларнинг қайси рангга бўялишига боғлиқ.\n“KONTEKS-TASHKENT” корхонаси ишлаб чиқариш жараёнида вужудга келадиган, катта эҳтимол билан экология учун зарарли бўлган чиқиндиларни фабрика ёнидан оқиб ўтувчи каналга оқизиб юборяпти. Оқибатда, дарёдаги балиқлар, бошқа сув жониворлари, сувда яшовчи бори тирик организмлар қирилиб кетмоқда. Бундан беш йил олдин ҳам бу дарёда балиқнинг 15га яқин тури, ондатра ва қисқичбақалар учрар эди. Ҳозирда эса улар деярли йўқ бўлиб кетган.\nБиз дарё суви тўқ кўк рангда оқаётган пайтда канал ёқалаб бориб “KONTEKS” корхонаси канализация қувуридан қуюқ рангли суюқлик дарё сувига қўшилаётганига гувоҳ бўлдик. Корхонадан оқаётган чиқинди сув миқдорининг кўплигидан дарё суви ҳам қора рангга кирган эди.\nДарёнинг ҳолидан хабар оладиган ташкилот борми?\nОқин дарё ёқасида яшовчи аҳоли вакиллари билан суҳбатлашдик.\n“Биз Офтобачек маҳалласи фуқаролари Асака ташламаси атрофида яшаймиз. Мана шу сойда ёшлигимиздан бери чўмилиб катта бўлдик. Чорва ҳайвонлари, томорқаларимизни шу сойдан суғориб келганмиз. Тоза ичимлик суви тўхтаб қолган пайтларда сой сувидан истеъмол қилар эдик.\nФабрикада ишлаб чиқариш ишлари яна қайта йўлга қўйилгач, сойдаги сув ўзгариб қолди. Яъни, охирги 4-5 йил давомида фабрика қизил рангли “футболка” чиқарган куни сойда қизил рангли сув оқади, қора “футболка” чиқарган куни қора. Фабрикада ишловчи йигитларнинг айтишича, ишлаб чиқаришдан ҳосил бўлган ва бўёқ цехидаги заҳарли ҳар хил кислоталарнинг барчаси сойга оқизилади. Шу сой бошида корхонанинг канализация ташламаси бор. Ўша ердан ҳар хил қуюқ чиқинди сувлар оқади.\nИлгари бу сойда балиқ жуда мўл, қармоқда тутиш жуда осон эди. Ҳозирги кунда эса ҳеч қандай балиқ яшамай қўйган. Уйдаги паррандаларимиз бу сувдан ичса, касал бўлиб қолмоқда. Бу сувдан истеъмол қилгани ҳам қўрқиб қолдик. Ёз кунлари баъзан ёш болалар шу ерда чўмилишяпти. Оқибатда болаларнинг баданларига ҳар хил тошмалар тошиб кетяпти. Бу муаммо бўйича фабрикага бир-икки маротаба мурожаат қилдик. Лекин ҳеч ким гапимизга қулоқ солмади. Ундан ташқари, маҳаллага Тошкентдан келган комиссияга ҳам шу масала бўйича мурожаат қилдик. Улар “Бу ерда ишловчи ишчилар сони кўп экан”, дейишди. Хуллас, натижа бўлмади.\nХўп, фабрикада ишчилар сони кўп бўлса, топаётган даромадидан тозаловчи ускуна сотиб олиши керак эмасми?! Ишлаб чиқариш бўлгани ва аҳоли иш билан таъминлангани яхши албатта. Лекин, минг нафар фуқарони иш билан таъминлайман деб, бу ёқда ўн минг нафар одамга зиён етмаслиги керак-да! Бошқа нарсаларга ҳам пул сарфлашяпти-ку. Ўша ерда тозаловчи ускуналар ўрнатилса, ҳеч кимда эътироз ҳам, шикоят ҳам бўлмайди.\nҲали у ташкилотга, ҳали бу ташкилотга мурожаат қиляпмиз. Аслида мурожаат қилишимиз керакми? Авваллари экология ташкилоти текшириб турар эди. Яқин ўн йил ичида эса текширилганини ҳам билмаймиз.\nАвваллари бу сойга чиқинди оқизиш кечқурунлари амалга оширилар эди. Ҳозирги кунга келиб, кундузи ҳам оқизяпти. Қўрқмай қолишди. Мана кўриб турганингиздек, сув кўм-кўк бўлиб оқяпти. Бугун фабрикада кўк рангли футболка чиқаришяпти шекилли”, – дейди Офтобачек маҳалла фуқароси Шерзодбек Сулаймонов.\nКорхонага кириб, мутасаддилар билан учрашдик. “KONTEKS” менежери Жаҳонгир Сотволдиев масалани эшитгач, корхонада мавжуд чиқиндиларни фильтрлаб тозаловчи ускуналар дунёдаги энг сўнгги русумдагиси эканлигини айтди.\n“Корхонамиздан чиқаётган чиқинди сувлар атроф-муҳит ва дарё сувларига умуман зарар етказмайди. Энг замонавий ускуналар билан тозаласак ҳам, бўёқнинг рангини йўқота олмаяпмиз. Қолган саволларга алоҳида мутахассисимиз жавоб беради”, деди Жаҳонгир Сотволдиев.\nЎзини Шерзодбек дея таништирган ва фамилиясини айтишни истамаган корхонанинг экспорт-импорт бўйича мутахассиси муаммоли ҳолат бўйича ўз изоҳини билдирди:\n“Таъсисчимиз тозалаш ускуналарини Туркиядан мутахассис олиб келиб ишга туширган. Чиқаётган чиқинди-оқавамиздаги рангни кўриб аҳоли ваҳима қиляпти. Аслида, корхонамиздан дарёга оқиб тушаётган чиқинди суюқликнинг умуман зарари йўқ. Бу ҳақда Андижон вилояти Экология атроф-муҳитни муҳофаза қилиш бошқармаси лабораториясининг таҳлил натижалари ҳам бор”, деди мутахассис ва қўлимизга ана шу хулосани тақдим этди.\nМутахассис чиқиндиларни қайта ишлаб тозаловчи иншоотнинг ишлаш жараёнини кузатиш учун жамиятнинг таъсисчи раҳбари рухсат бериши кераклигини айтди.\n“KONTEKS” жамиятида фаолият юритаётган ишчилар сони бир ярим мингдан зиёд. У Олтинкўл туманидаги энг йирик саноат корхонаси. Мутасадди ташкилотлар айнан фабрикадаги ишчи ўринлари ва экспорт салоҳиятини ўйлаб, унинг атроф-муҳитга зиён етказаётганлигига кўз юмаётган бўлишса не ажаб.\nКорхона бизга Андижон вилояти Экология атроф-муҳитни муҳофаза қилиш бошқармаси лабораториясининг таҳлил натижаларини ҳам тақдим қилди. Балки, таҳлил натижалари ёзилган қоғозда ҳаммаси меъёрдадир. Бироқ, ақлга эга ҳар бир инсон қип-қизил ёки қоп-қора кимёвий бўёққа бўялиб, бўтана ҳолда оқаётган сувни кўргач унинг заҳарли эканини лаборатория таҳлилисиз ҳам билади.\nКорхонадан дарёга оқаётган заҳарли кимёвий чиқинди туфайли дарёдаги тирик жонзотлар ва атрофдаги аҳоли зарар кўрмоқда.\nЎйлаймизки, Андижон вилоят экология ва атроф-муҳитни муҳофаза қилиш бошқармаси, маҳаллий ҳокимият вакиллари, Ўзбекистон экологик партияси “Асака ташламаси” ва “Улуғнор” каналларидаги ҳолатни назоратига олишлари зарур.\nПред. Карантинда иш ҳақи ёки таътил тўловлари қандай бўлади? Хорижга кета олмаган меҳнат муҳожирлари нима қилишлари мумкин? Вазир билан суҳбат\nСледующая 21 мартдан хориждаги Ўзбекистон фуқароларини чартер рейслар орқали ватанга қайтариш бошланади


Қозоғистон Герби қандай ўзгариши мумкин?\nҚозоқ тилининг лотин алифбосига ўтиши муносабати билан “Давлат рамзлари тўғрисида” қонунига ўзгартишлар киритилади, – деб хабар қилади zakon.kz.\nКонституциявий қонун, суд тизими ҳамда ҳуқуқни ҳимоя қилиш органлари бўйича Сенат қўмитасининг кенгайтирилган мажлисида конституциявий қонунлар ва танланган қонунчиликка киритиладиган ўзгаришлар ҳақида айтилди.\nЧунончи, “Қозоғистон Республикасининг баъзи конституциявий қонунларига ўзгартишлар ва қўшимчалар киритиш тўғрисида” Қонуни лойиҳаси кўриб чиқилди.\nҚонун лойиҳаси “Қозоғистон Республикасининг Давлат рамзлари тўғрисида” Конституциявий қонунига ўзгартириш киритади: давлат Гербидаги “Қазақстан” сўзи лотинча ҳарфлар билан ёзилади.\nДавлат Герби ҳақида айрим маълумотлар\n* Вақт ўтиши билан ҳар қандай Давлат Гербининг эскириши – қонуний ҳол. Қозоғистон Герби ҳам бу анъанадан четда қолмади. Шу сабабли, 2016 йилнинг 1 январидан Гербнинг янги нусхаси муомалада.\n* 20 йил муомалада бўлган Давлат герби янги қиёфа кашф этди. Янги меъёрларга мувофиқ, унинг ранги олтин, орқа тарафи осмон рангида.\n* Қозоғистон Герби айлана шаклида, чунки, жаҳонда бу шакл гералдика соҳасида энг мукаммал ҳисобланади. Доира шаклини кўчманчи халқлар ҳаёт ва абадият рамзи сифатида юксак қадрлаганлар.\n* Гербдаги чанғароқ эса мустаҳкам оила, тинчлик ва осойишталик рамзи.\n* Давлатимиз Гербини яратишга бағишланган танловда 245та лойиҳа иштирок этиб, таниқли меъморлар Жандарбек Малибеков ва Шота Уалихановлар ғолиб бўлишган.\n* Гералдика тили билан айтганда, муаллифлар ушбу ишида қозоқ халқининг тинчликсеварлик моҳиятини акс эттириб, юртимизда истиқомат қилаётган барча халқларни бир чанғароқ остида бирлашишга чақирган.\n* Гербда илоҳий тулпорларнинг акс эттирилишида ҳам улкан маъно мужассам. Етти хазинанинг бири бўлган арғумоқ – қудрат ва барака рамзи. Тулпорларнинг қаноти эса тилларанг буғдой бошоқларини эслатади. Бу эса меҳнат, файз-барака ва фаровонлик рамзи.\n* Герб марказидаги беш қиррали юлдуз эса беш қитъа вакиллари учун қалбимиз ва бағримиз очиқлигини англатади.\n* Гербдаги олтин ранг бойлик ва ёрқин келажакни англатса, мовий ранг Қозоғистоннинг сайёрамиз халқи билан бирга тинчлик, тотувлик, бирлик ва бирдамлик сари интилишининг тимсоли.\n2018-07-24, 11:37 304


Бишкек шаҳар суди митингларни чеклаш тўғрисидаги қарорни бекор қилди\nБишкек шаҳар суди тинч митинг ва йиғилишларни 2 ойга чеклаш тўғрисидаги қарорни бекор қилди. Бу ҳақда 10 март куни 8/365 ташаббус гуруҳи вакили, адвокат Евгения Крапивина хабар берди.\nУнинг сўзларига кўра, шу тарзда Биринчи суд маъмуриятининг тинч йиғилишларни бир жойда ўтказиш ташаббусини қўллаб-қувватловчи туман судининг қарори бекор қилинган. Адвокат вилоят ҳокимлигининг қарори ноқонуний эканлигини таъкидлади.\n«Аслида маҳаллий ҳокимият органлари чекловлар қўйиш ҳуқуқига эга. Аммо уларни ҳар қандай тадбирларда таништириши мумкин эмас, фақат урушни тарғиб қилувчи, нафратни қўзғатадиган, миллий хавфсизликка таҳдид соладиган ёки бошқа ўзига хос тадбирларда йиғилишларда таништириш мумкини», — деди адвокат.\nПервомайский тумани маъмурияти 22 февралда 22 апрелгача бўлган барча митинглар ва бошқа тинч йиғилишлар фақат Максим Горкий номидаги боғнинг ҳудудида ўтказилиши тўғрисида қарор қабул қилди. Туман суди ушбу ташаббуснинг қонунийлиги тўғрисида қарор чиқарди.\nКрапивинанинг таъкидлашича, бундай чеклов ўтган йили ҳам киритилган, кейинчалик суд томонидан бекор қилинган.\n8 март куни 8/365 ташаббус гуруҳи аёллар ҳуқуқларини ҳимоя қилиш учун юриш ўтказди. Ўтган йили худди шу ҳаракатлар номаълум шахсларнинг учрашув иштирокчиларига ҳужуми билан якунланган, полиция кортеж ташкилотчиларини ҳибсга олган.